text:
Dopo che par agns al jere lât dilunc a sbassâsi
il numar des personis che a fevelavin par galês, tra il 1991 e il 2001 si à vût
un cambiament di direzion. Un tant al è stât pussibil in gracie des politichis
linguistichis metudis in vore e massime par vie dal insegnament dal e par galês
intes scuelis. In spiete di cognossi i dâts dal ultin censiment, une ricercje
comissionade de sezion galese de radiotelevision publiche BBC e à palesât une
lenghe che e mostre ancjemò segnâi di dificoltât.
Tal 2001 582 mil personis a
jerin in stât di fevelâ par galês, ven a dî il 20,8% de popolazion residente ta
cheste nazion celtiche e il 2,1% in plui di dîs agns prime. A menaçâ chescj
risultâts però a son lis cifris de mortalitât e de emigrazion. Cun di fat, tra
chei che a àn il galês tant che lenghe native, si stime che ogni an 6.500 a
muerin e 5.200 a ledin a vivi fûr dal Gales. Si trate di cifris che i fruts che
a imparin la lenghe a fasin fature a sostituî, massime se si calcole ancje i
dâts su la imigrazion. Ancje par chest, daûr de inchieste de BBC Radio Cymru,
trê galês su cinc a disin che si à di incressi il status de lenghe. Pal 72% dai
intervistâts la strade miôr e je chê di sigurâ ator par dut il Gales la
pussibilitât di davuelzi il percors scolastic par galês.
Font: BBC, 13-14/02/12


c: text/html

text:
Un set cinematografic, Johnny Depp, X Factor e il pampagal Pippo
Interots i provins pal film Il Bacio par cause di une fulminante epidemie di herpes.
Intes vals dal Nadison a àn celebrât il prin dal an tailandês, il Friûl di fat al è ancje sorenomenât taj-landie.
Osôf e devente la citât des orchideis, al jere miôr agns indaûr cuant che a jerin altris plantis.
Il pampagal Pippo salvât dai students dopo vê riscjât di vignî copât di un corvat. Mancul fortune par une famee di palestinês bombardade, e jere a stâ masse lontane dai Riçs.
Ben 3.000 zovins ae marcje pe pâs a Udin, dome 200 pai provins di X Factor a Lignan. I numars a son clârs, e pûr in television no trasmetin mai la pâs.
Dopo l'euforie par l'avistament dal sosie di Johnny Depp a Udin, moments di panic cul sosia di puar Pavarotti.

robotstxt: allowed

filter: keep


text:
sábado, 10 de diciembre de 2011
Centri “Lidrîs Furlanis”
...
Us informin che a partî dal dì di vuê cheste pagjine e vignarà publicade in:
Le cjatarês te Etichete: "Storiutis Furlanis"
A riviodisi.
...
sábado, 27 de agosto de 2011
La broade in cusine.......
Il “Pirona” vocabolari de Lenghe Furlane, cussì la definî:
Mangjâ popolâr, une vore comun in Friûl, fât di râs di broade, ingarbidis (par un doi mes) tun brentiel cu la trape acide misturade cun aghe.
In Cjargne, al no ve vignâi, par sei plui adalt dai 400 metris, a metevin i râs te vanzadice dal most di piruçs, che a vevin in bondance, e risultave cetant plui zentîl e delicade di gust che chê fate cu la trape dal vin.
Preparazion:
La preparazion tradizionâl de broade in cusine, a impon di meti tune padiele di tiere cuete, il pestât di ardiel, cevole e une fuee di orâr, fasint un disfrit, par cui che i plâs ancje dal ai.
Si zonte la broade gratade che (une vore impuartânt ) e à di cueisi lentementri par un bon par di oris, fin che cjape il colôr des cjastinis. Bisugne tignîle morbide butantji, in plui voltis dal brut di cjar di purcit, o ancje brut di verduris, al è plui lizêr.
A part si fas un sofrit di ardiel di music e panzete, evitant il gras siolt e si lu zonte ae preparazion. Al finâl si sminuçâ te broade part dal muset che si veve cuet, il restânt si lu taie a fetis, formânt une curnîs ator dal plat de broade, servî cun polente rustide.
---
Done Bete, amie di chest blog, nus à scrit : “Jo mi visi di cetant ca mi plaseve taià fin fin il râf e mangjâlu crût sparniçât di sâl. O soi lade a tirà fûr il graterâfs, no mi visi se lu veve costruît il nono o gno pari.”
Graciis de tô solite amabilitât. Mandi
---
In cheste fotografie si po viodilu.---
viernes, 12 de agosto de 2011
Une poesie...
LIDRÎS
A lassarin la lôr tiere,
no cjalarin mai daûr,
ma cui voi da l’anime
mai si slontanarin
di chel lûc antîc.
Vecjo sît, di croseris e di popui
di lenghis e costumancis,
che, intun curizûl ardint,
fondintsi a fondarin
la culture furlane.
A rivarin cun ansie e savè,
infondânt lis mans
tune tiere fertil e feconde,
zermoiant tieris e grims,
savoltant cun mans gredeiuses
vecjos dislidrisaments,
spandint sfuarçs e cjants
cun apassionadis sperancis,
popolant cun euforiche ilusion
lis primitivis lidrîs furlanis.
Galliano Remo De Agostini
----
Cheste poesie e je stade presentade te: 2de Mostre di Poetis di origjin Furlan, tal Fogolâr Furlan di Mar del Plata, te: "Settimana della Friulanitá"
Agosto 2011
la traduzion in spagnûl di chest articul si po leilu fracant :
http://leturisencastellano.blogspot.com/2011/08/una-poesia.html
http://leturisencastellano.blogspot.com/2011/08/una-poesia.html
jueves, 21 de julio de 2011
Conte jasidiche
Un savi just, tal fâ justizie tra doi contendents, lu fasè in presince dai soi dissepui.
Par prin al espon il danezât, spiegant che une des sôs vacjis e jere stade robade, e che il lari lì presint al veve di sei cjastiât par chest.
Il judiç daspò di lungje riflession, al decît che, se lis robis a jerin esatementri come che lis contave, chest om al veve dute la reson.
Al propon alore di fâ fevelâ l’ipotetic lari…Chest al ricognossè la ladrarie, ma al zontà di vêsi vedût tal oblic di fâlu, i siei fiis a stavin muriint di fan, e che al jere un probleme grivi, intrigôs cjatâ lavôr. A part che il so vicin al jere une vore ric e al podeve spietâ fin tant che ai vês podût paiâi…Il judiç, daspò di vê rifletût a dilunc, i à dât parimentri la reson.
I dissepui, si son mostrats maraveâts che il lôr mestri al podè concedi la reson a lis dôs versions contraditoris dai stes fats…si lamentarin devant dal lôr savi mestri.
Il judiç ur à rispuindût, daspò di vê meditât a dilunc su la cuestion…Che ancje lôr pûr a vevin reson.
----
Il jasidisim al è une curiint mistiche dal judaisim che si je disvilupade te Europe orientâl tra i secui XVIII e XIX.
Se o definìn il paradòs come: “Afirmazion assurde cun aparence di veretât”, cheste narazion e somee esponi che a esistin diferentis formis di “vê reson”, e dutis lôr legjitimis.
Al propon alore di fâ fevelâ l’ipotetic lari…Chest al ricognossè la ladrarie, ma al zontà di vêsi vedût tal oblic di fâlu, i siei fiis a stavin muriint di fan, e che al jere un probleme grivi, intrigôs cjatâ lavôr. A part che il so vicin al jere une vore ric e al podeve spietâ fin tant che ai vês podût paiâi…Il judiç, daspò di vê rifletût a dilunc, i à dât parimentri la reson.
I dissepui, si son mostrats maraveâts che il lôr mestri al podè concedi la reson a lis dôs versions contraditoris dai stes fats…si lamentarin devant dal lôr savi mestri.
Il judiç ur à rispuindût, daspò di vê meditât a dilunc su la cuestion…Che ancje lôr pûr a vevin reson.
----
Il jasidisim al è une curiint mistiche dal judaisim che si je disvilupade te Europe orientâl tra i secui XVIII e XIX.
Se o definìn il paradòs come: “Afirmazion assurde cun aparence di veretât”, cheste narazion e somee esponi che a esistin diferentis formis di “vê reson”, e dutis lôr legjitimis.
---
¿Voaltris cemût le pensaiso?
---
la traduzion in spagnûl di chest articul si po leile fracant :
http://leturisencastellano.blogspot.com/2011/07/cuento-jasidico.html
http://leturisencastellano.blogspot.com/2011/07/cuento-jasidico.html
Suscribirse a: Entradas (Atom)


text:
I georgians a somein ai talians. Cussí al dîs Sabag Montefiore tal so libri su le zoventût di Stalin. Ma cul so sôrenon talian al sà pôc da l'Italie e scuâsit come ducj in Europe e tal mont: al crôt che ducj i talians a sedin sicilians, gjelôs, vendicatîfs,mafiôs, piçulots e vie vie.
A ogni viaç o compri un libri e il so, di 700 pagjinis, al à durât plui di chei altris.Bisugne dî che se dai talians al cognós cussí pôc, invezit al sà scuâsit dut su le Russie. Da inglês jessût da Cambridge e da ebreo che al ûl vê ne rivincite al cîr di restâ neutro e obietîf e forsit al rive.Par podê lâ a sgarfâ tai archivios che a son stâts segrets par plui di 80 agns al à imparât ancje il rus.Il libri lu ai let scuâsit dut in tun flât e o varès di fâ une disine di posts par comentâlu tant che il libri al é plen di detais interessants e inedits, no dome su le vite di Stalin, ma de Russie di prime e di dopo. Par dâus une idee dal contignût, te liste dai libris che al à let prime di scomençâ a scrivi andé 300 libris di biografiis, di storie e di politiche rus, inglês, merecans e francês.
Al scomence in te Georgie dal 1878 cuant che al é nassût Stalin da un pâri che a no si sa par vie che le mâri, biele e sensuâl, a no spietave masse par lâ tal jet cui vicins, i protetôrs o i siors. Ma di gracie che a podût fâlu, il Sosso (diminutîf di Josef in georgian) al à podût fâ lis scuelis e fintramai il seminari. Si, parcé che so mâri a varès vût chê di fâlu deventâ un vescuf. Invezit, lui, rivoltât des maniêris dai prêdis, al é scjampât prime di finî.
Achi fasin une pause e pensin a Pre Beline che cu le so fabriche dai prêdis al à juste dite ce che Stalin al veve notât ator dal 1900 in tal so seminari ortodos di Tbilissi. Dome che Pre Beline, da brâf furlan, al é restât drenti e al si é sotometût fin cuant che al é deventât prêdi e, a part il so libri, nol à fat nissune rivoluzion in Friûl e al à passât cussí dute le sô noiôse di vite a voltâ libris in furlan che nissun al learà mai ma che ducj a considerin une grande prodece.
Stalin, invezit, cul so metro e sessante, a 23 agns al jere bielzà tai archivios de polizie catalogât come un bandît e un assasin ma chest no lu à impedît di rivâ, dopo 13 agns di rapinis e estorsions a deventâ il plui influent dai rivoluzionaris e finalmentri, cu le so bande di bandîts mitûts come ministros, a é nassude le republiche sovietiche.
Cemût che dopo al à podût vinci il plui sanguinari dai despotes todescs, nissun american e nissun europeo a lu disarà, par vie che ognun al ûl fâ crodi di vê vinçût Hitler di bessôl. Ma dome un mostro plui spietât che Hitler al podeve rivâ a vincilu e Stalin al jere une vere machine par masenâ cjar umane. Al faseve atacâ i todescs cun soldâts scuâsit disarmâts e se un a nol voleve lâ indenant a i sbaravin in te schene. Nondé, nissune famee che in Russie, inmó vuê, no vedi vût amancul un parint muart in vuere o in Siberie. Par chest, i rus a son deventâts apatics e cence speranze. I fruts di vuê, come achi, a no vuelin savê nuie dai lôrs pâris e nônos che bielzà tal asilo a imparavin che al jere proibît di vê iniziativis parcé che a podevin sei fusilâts bielzà ae etât di dodis agns. Un tic come in Friûl, indulà che se un a nol ûl stâ in file indiane e fâ come ducj, venastâ juste il so dovê, al é butât da bande o ignorât.
Inutil dî, che chest regjim di salvadis primaris al à fat dal popul rus piês che ce che da nô e à simpri fat le indifarence, le apatie e il pôc di interès pes robis al di fûr de religjon.
Al dí di vuê, nissun a nol crôt in nuie. Le magjorance a rit e a s'incjoche cuant che a viodin sui gjornâi che il partît di Putin al vinç lis elezions parcé che a san che da 80 agns, a son dome i pensionâts dal comunism che van a votâ e che i risultâts a son simpri chei. Cussí i oms a son simpri cjocs e lis feminis a cirin di svignâse dal paîs e dutcâs, se a restin, a cirin di no vê fruts. Cuant che in tune societât lis feminis no an plui voe di vê fruts, il paîs a nol starà tant par colâ e chest si pues dî ancje dal Friûl, che a nol é altri che une piçule Russie in miniature.
In te Russie di vuê, indulà che a consumin plui droghe che le Americhe dal nord cun dut il Canada e le Cine metûts dongje l'ultin siopero dai minadôrs di cualchi mês indaûr dopo le muart di cualchi disine di minadôrs par mancjance di sisteme di sigurece al é stât sospês in tic e tac a pene che il paron de miniêre al à dite che se no tornavin a vôre al varès fat vignî i operaris cinês e a saressin ducj stâts licenziâts.
Chel paron, al jere Abramoviç, il miliardari rus che al sta in Inghiltere e che al é soredut cognossût par vie che al à comprât le scuâdre dal Chelsea e che cualchi dí prime al si viodeve sui gjornâi in tune foto indulà che ,crot come un vierm, al muardeve il cûl de so segretarie che par fuarce, a no podeve sei viestide. I sanguinaris a mangjin le cjar crude.
Atents ae finâl dal video!
Per colmare le ore di aereo, mi prendo sempre un libro all'aeroporto. Questa volta il libro é durato più del solito perché aveva più di 700 pagine. Si tratta del libro di Sabag-Montefiore sulla vita di Stalin prima che arrivi al potere. L'autore forse perché esce da Cambridge, cerca di essere il più neutro e obiettivo possibile ma come dice lui riferendosi a Stalin, bisogna stare attenti sia ai pro che ai contro e forse alcuni diranno che essendo ebbreo, voleva di sicuro anche lui avere una rivincita.
Il libro, incomincia male quando dice che i georgiani sembrano molto agli italiani perché, come tutti all'estero, pensa che gli italiani siano tutti siciliani, piccolotti, vendicativi, gelosi, mafiosi e via via.
Per il resto, per scrivere il libro, si é documentato. Molto. L'elenco dei libri in inglese, russo e francese che ho contato passa i 300 ma sopratutto, s'é recato in Russia e in Georgia per cercare testimonianze e cercare negli archivi trovando dei documenti inediti. Il libro si legge molto facilmente anche se con tutti i nomi russi che cita, bisogna spesso tornare indietro per controllare i personaggi.
Il libro, é già destinato a un film ed é stato tradotto in 27 lingue. Io l'ho letto in francese.
Certo che una vita avventurosa come quella di Stalin, é eccezzionale e se prendiamo le vite di Hitler e Mussolini e le mettiamo insieme, non arriviamo ancora a sorpassare l'orrore, il cinismo, la cattiveria, la superbia e tutti i vizi, i difetti, le stragi e gli olocausti che ne sono scaturiti.
Possiamo solo dire che solo un mostro poteva vincere un'altro mostro ed é cosí che é successo.
Se guardiamo i libri di storia, tutti sono convinti che sono gli alleati ad aver vinto la guerra del 40.
Se invece guardiamo le statistiche, vediamo che la distruzione dell'armata tedesca é dovuta all'ottanta per cento al sacrificio del popolo russo. Se poi guardiamo le perdite subite dagli alleati
arrivano al massimo 1,5% di morti della popolazione per i francesi mentre per i russi fu più alta del 20%. Se poi, prendiamo in conto anche i 28 milioni trucidati, deportati ed eliminati da Stalin, possiamo finalmente capire il perché ci sia ancora oggi in ogni famiglia russa l'amarezza di aver perso almeno un membro della famiglia in guerre o deportazione. Ad ogni pagina del libro, ci si rende conto che più si va avanti e più si scopre quanto noi l'abbiamo scampata bella di aver soltanto vuto a che fare con un pagliaccetto da operetta ma anche quanto i nostri eroi possano sembrare insignificanti di fronte a tali esempi.Beninteso, alla fine del libro, si rimane con l'amaro in bocca.
E all'ultima pagina che si capisce che adesso che Stalin arriverà al potere, coi suoi complessi di inferiorità ed il suo passato di bandito, assassino e terrorista,sarà meglio evitare di contraddirlo.
Neanche i suoi studi in seminario non serviranno ad ottenere pietà, anzi, meglio evitare di parlarne per non perdere la vita. Meglio evitare di farsi vedere. Meglio sparire nel vuoto, nel niente. Incominciare già all'asilo ad insegnare ai bambini a non avere iniziative perché a dodici anni potrebbero già essere fucilati. Solo obbedire. Ma senza zelo perché potrebbe esser preso male.
Dopo settant'anni di un regime cosí, forse potremo capire il perché, ancora oggi, il più grande passatempo del russo medio é di ubriacarsi per non pensarci troppo. Il perché le donne non vogliono più aver bambini se rimangono in Russia. Il perché, gli scioperi fatti in Italia per poter guardare la partita dei mondiali, possa far sghignazzare i russi mentre si imbevono della loro realtà. L'ultimo sciopero in Russia é stato schiacciato in due parole: Se non tornate al lavoro, facciamo venire gli operai dalla Cina e perdete il posto. Gli scioperanti venivano di perdere dei colleghi in una miniera per via delle scarse misure di sicurezza. Il padrone della miniera era Abramovic, il miliardario che ha comperato il Chelsea e che nello stesso momento figurava sui giornali con una foto mentre morsicava il culo nudo della sua segretaria.


text:
A Palma de Mallorca
Setemane stade o soi lât a fâ un pâr di conferencis a Palma de Mallorca: une citât grande, ma cuntun centri ancjemò une vore biel e plen di ricuarts di cuant che la citât e jere no une metropoli dal turisim, ma un puart cuntune lungje storie, prime musulmane e po dopo catalane.
Pecjât di no vê vût plui di doi dîs e di no vê viodût il rest de isule: ma ancje cussì, dome chel che o ai viodût mi fâs za vignî voie di tornâ.
Cuatri pas in centri a Barcelone
Infin ancje cualchi foto di Barcelone: il fat al è che di turist no i voi scuasi mai... Chei dîs ca invezit, in gracie di Massim e Ferancesca che a son passâts par ca, o ai vût tornât a viodi cun calme lis bielecis de citât.
Ca al è cualchi detai dal Barri Gòtic, vâl a dî il Borc Gotic.


text: Domenie ai 30 di Otubar aes cuatri daspò di misdì al Teatri Verdi di Gurize al rive "Le mille Bolle Magiche", un grant spetacul dedicât a dute la famee. Lis protagonistis a son lis bufulis di savon, in dutis lis lôr formis plui spetacolârs. Il public, sedi di grancj, sedi di piçui, al ven puartât dentri di chest viaç de Regjine des Bufulis, Silvia Gaffurini, e al podarà amirâ lis composizions fatis cun bufulis une vore coloradis, di dutis lis formis e grandecis, par restâ maraveâts dai cetancj zûcs cu lis bufulis. I fruts a vignaran cjapâts dentri tal spetacul insiemi ai grancj par sveâ la fantasie di dutis lis etâts. Par sigûr, nissun dai presints in sale al restarà frêt denant di un finâl di gjavâ il respîr, cul Laser Show e miârs di bufulutis ta dut il teatri. Par informazions si pues clamâ il buteghin al 0481383602 o pûr la bilietarie dal teatri al 0481383601.


text:
C
Il C(ci) al è il tierç segn dal alfabet furlan. Al ven dal alfabet latin che lu à cjapât di chel etrusc.
Tabele dai contignûts
Storie[cambie | modifiche il codiç]
Altris significâts dal C[cambie | modifiche il codiç]
Alimentazion[cambie | modifiche il codiç]
Chimiche[cambie | modifiche il codiç]
- C al è il simbul dal carboni
Editorie[cambie | modifiche il codiç]
- © al è il simbul dal copyright
Fisiche[cambie | modifiche il codiç]
- C al è il simbul dal coulomb, unitât di misure de cariche eletriche
- °C al è il simbul dai ponts Celsius
- c e je la velocitât de lûs
Informatiche[cambie | modifiche il codiç]
- C al è un lengaç di programazion
Matematiche[cambie | modifiche il codiç]
- C al significhe 100 te notazion matematiche latine
Metrologjie[cambie | modifiche il codiç]
- c al è un prefìs ch'al stâ a significâ 1/100
Musiche[cambie | modifiche il codiç]
- C al è la note musicâl do pe notazion doprade tai pai di lenghe inglese o todescje
Traspuarts[cambie | modifiche il codiç]
- C al è la sigle automobilistiche internazionâl di Cube


text:
Ai 14 di Zenâr il Parlament european al à fate buine une risoluzion che e fisse une schirie di indreçaments ancje par chel che si riferìs aes lenghis minorizadis e aes minorancis nazionâls storichis. Cundut che il document nol à valôr legjislatîf diret, al è impuartant par fissâ la direzion che lis istituzions europeanis si impegnin a lâ cui lôr proviodiments. Cun di plui si invide i stâts che ancjemò no lu àn fat a firmâ e a ratificâ la Convenzion cuadri pe protezion des minorancis nazionâls e la Cjarte europeane pes lenghis regjonâls o minoritariis. Intal test si marche “la impuartance dal difindi e dal promovi lis lenghis regjonâls o minoritariis, ricuardant che il dirit di fevelâ e di jessi educâts inte proprie lenghe native al è un dai plui impuartants dirits di fonde”. Il document al dîs ancje che “i principis de sussidiarietât e dal autoguvier a son la strade miôr par frontâ la cuestion des comunitâts nazionâls minoritariis storichis” e al invide a lâ daûr dai modei europeans plui fuarts ta chest setôr (par esempli Paîs Basc, Catalogne, Gales) e a cjatâ fûr, di chê strade, lis soluzions miôr di autoguvier. Cun di plui, si zonte che la politiche pal plurilinguisim de Union Europeane e à di promovi e di difindi lis lenghis regjonâls e minoritariis cun risorsis di pueste e programs specifics di zontâ a di chel sul aprendiment continuatîf (Lifelong Learning Programme).
Font: Eurolang, 15/01/09


text:
sábado, 29 de enero de 2011
jueves, 20 de enero de 2011
Lis mudantis
Al jere Istât. A Gonârs a vevin organizât un pelegrinaç a Madone di Mont, me mari che veve tant ce ringraciâ ae Madonute, e cjape part.
----
Jo o vevi 4 agns, e o soi restade cun agne Catine che par di il vêr no veve tante pazience. La mame e je partide a buinore lassantmi durmî.
----
A lis vot, gnagne Catine e ven a sveâmi, prin di dut lis orazions e po a comence a vistimi: prin la cotule sot, il vistidut e dopo i scarpets, mi lave la muse mi petene, e po jo i ricuardi che no mi veve metût lis mudantis… puarete, je no lis usave. E cussì che a fuarce di vitis mes a metudis.
----
Tor lis nûf di sere me mari e torne a cjase. Gnagne Catine i conte che o soi stade triste dut il dì, che o volevi gjavâmi lis mudantis, insome che le ai fate deventà mate. Rivade la ore di la a durmì me mari mi a disvistude , oh sorprese !!!!!
Gnagne Catine mi veve metût lis dôs gjambutis intune sole gjambe des mudantis, sigûr che o soi stade triste dut il dì, si no podevi nancje cjaminâ !! mi crodêso !! che le ai fate deventâ mate.
----
Cheste simpatiche conte le à scrite la siore Anute Leonarduzzi, che vîf a Rosari di Santa Fe in Argjentine.
....
lunes, 10 de enero de 2011
Purcitâ
Vuê us propon une conte, le à scrite Bepi Micon un gno amì di Tresesin, lu ringracii di cheste so colaborazion.
---
I timps a passin e lis usancis de int ancje, il ricuart mi puarte a tancj agns fà, cuant che copâ il purcit e jere sagre in famee.
O des primis zornadis fredis di Novembar, cuant che la matine o levi a scuele viodint tai curtîi i cjalderons plens di aghe che bulive, le usavin par spelâ l’animâl, che si lu sintive rugnâ prin che lu copassin.
...
Di ricuarts o ‘nd ai tancj: de fieste di chel dì in famee, dai preparatîfs, il continui lâ e vignî de int, che voleve jentrâ un moment, tun contest familiâr tipic furlan, al butilion dal vin e alc altri, aes fetinis di cjar cuetis su la lastre, odorâ lis fragrancis des droghis, cuant che noaltris fruts o messedavin la cjar masanade.
...
La zornade e scomence unevore adore, aes 5 di matine o impii il fûc par fâ boli l’aghe, aes 7, il purcit si cjate bielzà in posizion orizontâl pront par jessi spelât, di consecuence si nete lis vissaris, la fase sucessive si lu dismembre par fâ la sielte des cjars, une volte dividudis si lis masane, chê dal salam, dal muset e de luianie ecc, vignint tratadis cu lis droghis, sal, pevar cuntun infûs di vin e ai.
La fase finâl de insacade e de leadure, che cun la stagjonadure e darà un prodot omogjeni, fin ae preparazion de panzete, che e à il stes rituâl de cueste.
...
La zornade si conclût cuntune cene, pensânt ae prossime anade, lassant daur un altri an, che, al restarà tai miei ricuarts e di ducj i presints.
...
Dut chest si manten in me, tal continuâ cun cheste tradizion, che si ripet une volte a d’an, da tancj agns.
Ocasions che no si riproponin plui tes fameis. Moments di tradizion e convivi che si stan pierdint, sostituîts dai timps de modernitât.
---
sábado, 1 de enero de 2011
BON PRINCIPI...
Suscribirse a: Entradas (Atom)


text:
Domenie ai 13 di Setembar Arenys de Munt al è stât il prin comun catalan a ospitâ un referendum su la indipendence de Catalogne. La partecipazion al vôt e je stade dal 41%, ven a dî plui alte di chê pal referendum su la costituzion europeane e fintremai di chê des elezions europeanis. Il 96% dai citadins che a son lâts a votâ a àn dite di sì ae indipendence. I vôts a pro de indipendence a son stâts di plui di chei che, intal 2006, al veve otignût il gnûf statût di autonomie de Catalogne. La plui part dai partîts catalans al à laudât la iniziative e si à mostrade contente pal risultât. Il vôt al è stât, invezit, judicât inutil dai rapresentants dai partîts spagnoliscj, ven a dî socialiscj (PSC) e popolârs (PP). I organizadôrs e i sostenidôrs dal referendum, intant, a son za che a lavorin par che altris comuns a ledin daûr dal esempli di Arenys de Munt. In dì di vuê, a saressin bielzà uns sessante lis aministrazions locâls interessadis a davuelzi un referendum su la indipendence tal lôr comun.
Font: Vilaweb, 14/09/09


text:
France: dibatiment su lis lenghis minorizadis te “Assemblee Nazionâl”
Ai 7 di Mai la “Assemblee Nazionâl” francese e frontarà tun dibatiment la situazion des lenghis minorizadis feveladis intal stât. E je la prime volte che la Cjamare dai deputâts e fronte in maniere direte cheste tematiche, al à spiegât il deputât breton Marc Le Fur, che al è ancje vicepresident de Assemblee. Propit in graciis di cheste incarghe, Le Fur al à rivât a otignî dal prin ministri François Fillon di frontâ chest argoment che te politiche francese al è dispès considerât un tabù. Le Fur al à ancje za provât trê voltis a puartâ denant de Assemblee une propueste di modifiche de Costituzion par gjavâ vie l’articul che al ten il francês di uniche lenghe uficiâl dal stât. Propit chest articul al è stât doprât ta chescj agns par impedî che la France e ratifichi la Cjarte europeane des lenghis regjonâls o minoritariis che e oblearès il stât a meti in vore misuris di tutele ative par lenghis tant che l’ocitan, il breton, il basc e il cors.
Font: Cabinet de Marc Le Fur, 16/04/08; Mon Divers, 17/04/08


text:
Ai
12 di Dicembar al è stât publicât sul boletin uficiâl dal
Principât des Asturiis il test che al fisse il curriculum pes
scuelis de infanzie, là che a cjatin acet i fruts fin a 3 agns. Si
trate di un test che, e dîs la organizazion Iniciativa pol
Asturianu, al mostre ancjemò une volte cemût che la aministrazion
des Asturiis e cîr di butâ fûr la lenghe proprie dal sisteme
educatîf. In chel che al è forsit il moment plui critic pal
aprendiment des lenghis, il gnûf curriculum al calcole la culture
asturiane di semplice curiositât e nol previôt nissune strategjie
par meti lis fondis o par infuartî lis competencis linguistichis pal
asturian. La organizazion e invide duncje il guvier asturian a ritirâ
il proviodiment e a sostituîlu cuntun là che la lenghe proprie des
Asturiis e vedi un tratament coret che si acuardi cu la legjislazion
linguistiche de comunitât.
Font:
InfoAsturies,
16/12/14


text:
Ta
chestis zornadis si inviin intal Parlament francês i prins pas par
rivâ a di une gnove organizazion des aministrazions locâls che si
volarès fâ buine dentri dal Avrîl di chest an che al ven. La
cuistion e à metût in moviment ancje lis istituzions corsis che a
son daûr a viodi cemût jentrâ ta chest percors di riforme. La
cuistion e je une vore ingredeade, ma par cumò la maiorance dai
rapresentants de Assemblee corse e à cjatât almancul un pont di
acuardi, ven a dî la fusion intun unic organisim de Coletivitât
Teritoriâl Corse e dai doi dipartiments che e je dividude la isule.
Une gnove istituzion che e varès di permeti di superâ i
cjampanilisims locâi a vantaç dal interès comun. In mert al avignî
dai comuns, la aree nazionaliste, plui che su lis fusions, e ponte su
associazions di ents locâi (Cunsiglii di pieve) che a svilupin
politichis comunis su cierts temis. Cuant che il progjet al varà
cjatât cuarp, la Assemblee lu inviarà al prin ministri francês par
che lu proponi tant che emendament al test de riforme teritoriâl
statâl.
Font:
Corse
Matin,
12-17/12/14


text:
Princip bambin
Discjame il GeoTag
Intal 2002 al ven ricognossût cuntun prin premi ae "Mostre dal Cine Furlan" la vore di animazion metude adun cun grande abilitât dai arlêfs dal IPSIA di Glemone: "Il princip bambin" une riduzion dal “Piçul princip” di Saint-Exupéry.
La cualitât dai lavôrs presentât in concors e an intivât la sensibilitât de jurie e dal public.
Un lavôr
dai arlêfs des classis prime A e prime B dal cors par Operadôrs tai Servizis Sociâi.
Coordenament (pipinots, animazion, senografie, sfonts, tescj e regjie) de professore Chiara Pecile
Cul jutori (ripresis, lûs, fotografie e regjie) dal professôr Luca Peresson.
Voltât par furlan e recitât di Gianni Gregoricchio.
Montaç di Benedetto Parisi.
Chest video al è stât metût in Rêt in graciis da la aprovazion dal dirigjent scolastic prof. Bruno Seravalli.
Mandi Gianni. E graciis par dut.
lassait un vuestri messaç
Lasciate un messaggio


text:
Il Partît dai Lavoradôrs dal Kurdistan (PKK) al à decidût di meti fin al fermait il fûc unilaterâl che al veve inviât plui di un an indaûr. I rapresentants de vuerilie curde a spieghin che cheste decision e diven de mancjance totâl di disponibilitât de bande dal guvier turc par rivâ a di une soluzion dialogade dal conflit. In plui di refudâ ogni propueste di dialic – a zontin i rapresentants dal PKK – il guvier turc al à profitât dal fermait il fûc par meti in at une repression violente che e à puartât a meti fûr leç il partît principâl de comunitât curde (DTP), a arestâ uns 1500 rapresentants politics e aministradôrs curdis, a arestâ e a sassinâ diviers gjornaliscj curdis, a meti in at passe 250 azions militârs in Kurdistan, e a perseguitâ ancje i minôrs che a partecipin aes manifestazions di place. La prime azion armade de vuerilie curde, che e à causât la muart di sîs soldâts, si è davuelte ai 31 di Mai daspò che l’esercit turc al veve copât 24 personis bombardant un incjampament curdi intes monts dal Irak.
Font: Nationalia, 10/06/10


text:
venerdì 25 febbraio 2011
GNOT DI CARNAVÂL
Par strade e jere ancjemò tante int. Al sucedeve da râr a chê ore di gnot. Almancul cussì e pensave, parcè che nancje jê e jere usade a movisi di straoris. Lis falis a butavin dulintor sflamiadis di lûs malsigure là che lis musis a parevin crepis rossis e neris. Cualchidun al leve ator mascarât e, tal trimulâ des flamis, chei tomâts di len, chei becs spiçâts, chei cuars arcâts a someavin vîfs.
Cence pôre dai bants, grups di contadins armâts a ziravin ancjemò pe citât cui simbui çambarlans ben in mostre. Lis ombris des pichis e des ronceis si slungjavin sui mûrs tant che madracs. I pareve che l’Unfier al ves tacât a spudâ fûr lis sôs creaturis.
I siei doi fradis a jerin denant, a vierzi la strade. La man drete a cjareçâ la spade. So cusin, invezit, al jere in code, a vuidâ il trop dai fameis. Dongje di jê a jerin so barbe e sô cusine. Si movevin svelts, tant che ombris tal scûr di chê gnot di Carnavâl. I pas a sunavin pesants sul concolât, compagnâts dal sglinghinâ des lamis. Chel sun le instupidive. Dut al jere strassomeât, ancje chei flocs ae strumiere che prin i someavin tant biei cumò a parevin maglâts, cuasi voluçâts di une ale rosse di sanc.
E veve il cjâf che i zirave. Forsit e veve balât masse. Forsit e veve olsât masse cul vin. Forsit a jerin stadis lis cjaladis di ducj chei zovins, che a brusavin come flame vive, come se e fos la ultime gnot che a podevin amâ une femine. O forsit a jerin dome i discors di chel Amaseo su lis costelazions negativis che a pesavin sui ultins dîs di Fevrâr.
La cjaminade i pareve cence fin. Dut chel inzirli le varès fate colâ se nol fos stât pal braç di so barbe. Po, cu la sô bocje scure tant che un foran, il porton dal palaç si veve vierzût. E fidave la ore di lâ sot des coltris, di durmî, di lassâ i vencui fûr de puarte. Doman, e veve pensât, si varès sveade ricreade. Doman e jere dì di fieste. E jere Joibe Grasse. Ce podevial mai sucedi di mâl intune zornade cussì?
di Carli Pup
Etichetis: Carli Pup, Contis, Gjenar romantic
mercoledì 23 febbraio 2011
Incuintris e concors
- Chei di Contecurte a saran fra i Aperitivi con l'autore organizâts dal Comun di Basilian che a tachin cun vinars ai 25 di Fevrâr. Il program intîr lu cjatais fracant chi. I contecurtârs a saran protagoniscj vinars ai 29 di Avrîl.
- Martars 1 di Març aes 6 sot sere, li de librarie Feltrinelli di Udin, si davuelzarâ la presentazion dal libri di Anna Bogaro Letterature nascoste. Storia della scrittura e degli autori in lingua minoritaria in Italia, cun prefazion di Tullio De Mauro, editôr Carocci. A intervignaran il scritôr Boris Pahor e l'autore, e moderarà Maria Carminati.
- Usgnot un dai nestris ustîrs al presente il libri di un dai nestris contecurtârs. A vot e mieze sotsere (20.30 ore taliane) li de Biblioteche Comunâl di Pradaman, introdusûts de prof.sse Loretta Fusco...
Il dot. Raffaele Serafini al presente
Marlowe ti amo e Dimmi chi sei, Marlowe di Frank Spada
- A Spilimberc si davuelç la tierce edizion dal Zâl par furlan. Une biele gnove e je che biadelore si ametin ancje i fumuts, dant la juste rilevance al gjenar leterari de conte par imagjinis. Di seguit o publichìn il bant, stant che no si cjatilu "in clâr" sul web (ma nome in pdf), o pensìn di fâ un bon servizi.
Partecipazion al concors
A puedin partecipâ ducj i citadins talians e forescj cun plui di 18 agns.
No podaran partecipâ a cheste edizion di concors i vincidôrs des dôs edizions stadis.
Carateristichis dai elaborâts
e dal materiâl domandât
e dal materiâl domandât
Conte dal gjenar zâl
La trame de narazion de conte zale e pues jessi disglagnade cun creativitât libare. L’elaborât al
varà di jessi inedit e in lenghe furlane. Il test de conte, che in nissun câs no si tornarà al autôr, al
varà di vê une lungjece massime di 8 cartelis di 30 riis par 60 batudis contant ancje i spazis.
La conte e varà di jessi segnade di une numerazion progressive e di un codiç sielt dal
autôr. E varà di jessi mandade in version stampade o datiloscrite su cjarte formât A4, in 6
(sîs) copiis e memorizade ancje in Cd-rom di no podê riscrivi, che al varà scrit parsore il stes codiç
sielt pe version di cjarte.
Lis sîs copiis de conte su cjarte, la copie dal Cd rom a varan di jessi mandadis al Comun di
Spilimberc daûr des modalitâts indicadis in chest bant.
Conte a fumuts dal gjenar zâl
Ogni taule de conte a fumuts, simpri dal gjenar zâl, e varà di jessi segnade di une numerazion progressive
e di un codiç sielt dal autôr.
Si ametin di un minim di 2 (dôs) a un massim di 4 (cuatri) taulis intal formât massim di un sfuei
A4 (cm. 21 x 29.7) di cjarte o di carton flessibil.
Il test dal fumut al varà di jessi inedit e in lenghe furlane.
A son ametûts ducj i gjenars di fumut.
Lis oparis a podaran jessi in blanc e neri o a colôrs e fatis cun cualsisei tecniche che si puedi riprodusi in
cjarte. Intal câs di oparis digjitâls, ven a stâi coloradis cul ordenadôr, il partecipant al varà
di zontâ almancul une taule origjinâl a lapis.
I candidâts a varan di mandâ l’origjinâl e 6 (sîs) copiis de opare. Si domande ancje di scansionâ
e mandâ la conte a fumuts ancje in Cd-rom di no podê riscrivi (segnât cul stes codiç identificatîf des taulis)
cun risoluzion massime di 300 dpi, formât dal file JPG / JPEG, dimension massime di 350 Kb.
L’origjinâl, lis 6 (sîs) copiis de conte a fumuts, la copie dal Cd-rom a varan di jessi mandadis al Comun di Spilimberc daûr des modalitâts indicadis in chest bant.
I candidâts a varan di presentâ o di mandâ i lôr elaborâts esecutîfs, a lôr cure e protets
cemût che al covente.
I elaborâts che no rispietaran lis carateristichis domandadis a podaran jessi escludûts dal concors,
cence nissun oblic di comunicazion de bande de organizazion.
Il Comun si risierve di publicâ lis oparis vincidoris e segnaladis tant che meritevulis de jurie.
La jurie
La jurie, che i siei membris a son sielts tra scritôrs, esperts e personis di culture de realtât furlane,
e sarà componude cussì:
Sindic di Spilimberc o so delegât (espert di fiducie de Aministrazion Comunâl),
President de Union Scritôrs Furlans o so delegât,President de Societât Filologjiche Furlane o so delegât,
President de A.R.Le.F. o so delegât,
President dal Istitût Ladin Furlan
Pre Checo Placerean o so delegât
Studiôs locâl di lenghe e culture furlane, citadin
spilimberghês, nomenât de Aministrazion
Comunâl
Cheste comission e sarà integrade
di un espert di fumuts cun buine cognossince
de lenghe furlane dome pe sezion relative
ae valutazion des contis a fumuts.
Dipendent comunâl de Aree Culture,
cun funzion ancje
di segretari, cence dirit di vôt.
La jurie e valutarà i elaboradôrs tignint cont de cualitât, de origjinalitât dai tescj e des imagjins.
Pe valutazion des oparis la jurie e podarà assegnâ fint a 10 ponts par ogni component pe sezion
contis e fint a 10 ponts par component pe sezion a fumuts.
Ai components de jurie ur sarà concedût un rimbors des spesis fissât de Aministrazion
Comunâl.
Il compit de Comission si esaurìs cul mandâ i siei verbâi ae Zonte.
La Comission e varà sîs mês di timp par valutâ i elaborâts.
Il judizi de Comission no si pues sindicâ.
I premis
Dopo il judizi de jurie, a saran assegnâts chescj premis:
- ae conte prime classificade premi di euro 1000 (mil)
- ae conte seconde classificade premi in publicazions di interès locâl.
- al fumut prin classificât premi di euro 1.000 (mil)
- al fumut secont classificât premi in publicazions di interès locâl.
I vincidôrs a saran contatâts par telefon o cuntun telegram cun avonde preavîs.
L’invît ae cerimonie di premiazion nol da dirit a nissun rimbors des spesis.
Il premi al varà di jessi cjolt di persone o di un fiduciari cun deleghe scrite.
La aministrazion Comunâl si risierve sîs mês par decidi se publicâ o no i elaborâts
segnalâts de jurie.
Dopo di chel tiermin i autôrs a son libars di cualsisedi oblic.
La proclamazion dal vincidôr e la cerimonie di premiazion si fasaran
intune date che e sarà fissade a so timp.
Etichetis: Gnovis
LA CONTE MISTERIOSE (8) PREDI DI CAMPAGNE - soluzion
Soluzion
Autôr: Adalbert Stifter
Titul origjinâl: Kalkstein
Titul par talian: Pietra calcarea, Sellerio, 1989
Tradutôr dal origjinâl: Paola Colombo
Notis
Di cuant che o ai let, intune letare dal 1950 di Martin Heidegger a Hannah Arendt, a proposit di Kalkstein di Adalbert Stifter, che «nissune altre conte de storie di un amôr e je cussì timide, nissun dolçôr dal no dismenteâ mai al è stât cussì potent», no ai resistût ae curiositât di leile. Tant e plui che, subit daûr, il filosof al zonte che dal Nadâl dal 1905 lui al tornave a leile ogni an, pal so complean. No pues dî che la conte no mi vedi plasût. Une storie delicade, dutun cul so protagonist. Mi esprim dut câs cuntune forme di prudence, parcè che la consonance di Heidegger cun Stifter si inlidrise tal profont dal spirt todesc e e je dute di scandaiâ. Par chest, come par condicio e par sintî une altre cjampane, e coventarà almancul ancjemò une conte misteriose: la prossime!
Il Garzon
Etichetis: Conte Misteriose, Garzon
lunedì 21 febbraio 2011
IL PIÇUL REAM
Al è familiâr il sun de sierande di metal de rimesse che e sdrondene sù. Daûr no je la machine: chê e je te rimesse vere, juste in bande.
Cuant che si tire sù la sierande, invezit, si cjate une paradane di len, cuntune puarte come se e fos une stanziute, ma in realtât al è un piçul ream. Sì, il piçul ream di nono Lenart. Un piçul ream di libertât: ca damigjanis, butiliis, scjatis e imprescj a son libars di stâ dulà che a vuelin, lis tacis a son libaris di jessi dome resentadis e no lavadis pardabon, il polvar al è libar di poiâsi cuiet, cence jessi netât daurman di un peçot di none Miriam, che invezit e je regjine sù, tal apartament dut biel net dal secont plan.
Si vierç la puarte e al rive, cordiâl e un tic garp, il salût dal odôr antîc dal piçul ream: un profum misturât di vin neri, spandût un pôc tal stravasâ, di polvar, di paviment di ciment, di umit, di un cinisâr di cjichis Linda. Al è ancje un fîl di odôr di gas des machinis dai vicins, che ogni tant, cun calme, a jentrin o a jessin des lôr rimessis.
Il nono zovin al cjale des fotos in blanc e neri, di cuant che al jere sot militâr. A son ancje fotografiis nestris, dai nevôts piçui che o zuìn cun lui. Par tiere dongje de cjadree dal nono a son la stue a gas e il termosifonut eletric, che cuant che si lu pie al fâs odôr di metal.
Gno pari i dîs al pompîr Fulvio, che nus fâs di muredôr in neri, ce che si à di tignî e ce che si à di butâ: l'apartament di puar nono Lenart al è vendût e si à di lassâ libar pai gnûfs parons.
Ve che al passe siôr Lucio, si ferme, ma nol è plui par bevi il solit tai cul puar nono, al salude cun afiet gno pari, e cui voi lustris i dîs: «E je triste la vite, che mi fâs viodi chestis robis ca».
Passâts vincj agns, o ai i voi lustris ancje jo, usgnot, par chel piçul ream pierdût.
di Spirt Anonim
Etichetis: Contis, Gjenar romantic, Spirt Anonim
venerdì 18 febbraio 2011
VISTE MÂR
Une onde a si disfe sui pas pierdûts tal savalon. Une altre a rive da cuissà dulà, cul orloi uçât dal blu dal mâr.
Daûr di chest, peât a un cjan, un om al çuete daûr di un frut che sô mari a poche sul va e il ven di un tricul tracul.
Daûr di lôr, un carton al clope tal puarti vueit e un barbon al sbore fûr il so braç dal sac che i fâs di coltre fine e po al rime une muse rote dal frêt de gnot che il prin soreli al svuarbe e incee cence un bundí.
Ne nulate e passe e un gjat al clame le sô voie al cîl. Il cjan i baie, l'om al tire ma lui nol tâs e il gjat si taie, il frut al cole, le mari a cride e intun cjanton, il barbon al pisse.
di Jaio Furlanâr
Etichetis: Contis, Gjenar romantic, Jaio Furlanâr
mercoledì 16 febbraio 2011
LA CONTE MISTERIOSE (8) PREDI DI CAMPAGNE
O fâs il perît di une vore di agns […]. O ai cussì vût cognossût ints e paîs diferents. Une volte o jeri te citadine di Wengen[…]. Spes o levi a Schauendorf, il paîs dongje, e li o ai vût cognossût il plevan, un om ecelent che al veve tacât a tignî pomârs e al veve fat in mût che il paîs, prime cjapât dentri te boscaie, tes fratis e te sterpaie, si slargjàs cumò tant che un zardin tal mieç di mil pomârs lizadris. Une dì mi invidà par une fieste religjose […]. Cuant che o jentrai o viodei i ospits sentâts ator de taule e un puest intat tignût libar par me […]. O cognossei cualchidun dai presints, cualchidun altri mi fasè savê non e posizion e cul lâ indenant des puartadis e cul vin che al disleave lis lenghis cualchi cognossince e deventà prest tant che une viere. Dome di un unic ospit no si podè apurâ cui che al fos. Al jere sentât là cun bocje di ridi e cortês, al scoltave dut cun atenzion, al zirave la muse simpri par dulà che si cuistionave cun passion, come se si sintìs obleât; al diseve di sì cul cjâf a ducj chei che a fevelavin e se la discussion si infogave di une altre bande si zirave par là e al scoltave. Lui però nol butave fûr peraule. Al jere sentât insom, avonde lontan, la sô figure nere si intaiave su la tavaie blancje di lin de taule, e cundut che nol fos alt nol steve mai dal dut dret, nancje che le prossumàs une robe malcreançose. Al veve il vistît di un puar predi di paîs. La sô gjachete e jere un grum fruiade e si viodevii la trame, in cualchi pont e jere lindule, in altris e veve pierdude la tinte nere e e jere rossite e smamide, i botons e jerin di vues. Il gjilè neri al jere une vore lunc e al veve ancje chel botons di vues. Lis dôs pecetis minusculis de fassete, che si poiavin sul façolet neri dal cuel e che a jerin la uniche robe blancje che al veve intor, a certificavin la sô incarghe. Di cuant in cuant, biel che al jere sentât, i vignivin fûr a pene a pene di sot des maniis come polsins, che lui al jere simpri impegnât a parâ indaûr cuntun maneç riscôs. A jerin salacor in cundizions di scugnî un fregul vergognâsi. O viodei che si servive stratignût a ogni puartade e al graciave simpri cun creance il camarîr che je proferive. Ae fin dal gustâ al cerçà a pene il vin miôr, al piçucà dome tocs piçui dai dolçs e a diference di chei altris nol cjapà sù nie dal so plat par puartâ, daûr de usance, un piçul ricuart ai parincj.
Par chestis particolaritâts o notai chel om.
Finît di gustâ, cuant che ducj a jerin jevâts sù, o podei olmâ ancje il rest de sô persone. I bregons a jerin de stesse stofe e tes stessis cundizions de gjachete, i rivavin fin sot dal zenoli e li a jerin fermâts cuntune fibie. A vignivin dopo lis cjalcis neris, aromai però cuasi grisis. Tai pîts al veve scarpis largjis cun grandis fibiis. A jerin di corean grues e a vevin suelis penzis. Vistût in chê maniere, une volte formâts i grups pe conversazion, l’om al ste in pîts, di bessôl, cuasi, e lis sôs spalis a lenzevin la colonute tal mieç dal barcon. Il so aspiet fisic si cumbinave cul vistît. Al veve une muse lungjute, dolce, sul timit, cun voi clârs, perlins, bielonons. I cjavei scûrs a levin jù slis su la cope, al coreve jenfri di lôr za cualchi fîl blanc pandint che aromai al jere dongje dai cincuante o ben che al veve vût pinsîrs e displasês. Dopo di un pôc al tirà fûr di un cjanton une baguline cuntun pomul di vues neri come i botons dal vistît, al le dongje dal paron di cjase e al tacâ a saludâlu. Il paron di cjase i domandà se al voleve za lâ vie, e chel i rispuindè che par lui e jere za ore, al veve di cjaminâ cuatri oris prime di rivâ ae sô parochie e lis sôs gjambis no jerin plui buinis tant che agns indaûr. Il plevan no lu stratignì. Alore al saludà ducj, al le fûr de puarte e subit dopo noaltris lu vioderin che si slontanave tal mieç dai cjamps di forment, al leve sù pe culine che e sierave il paîs bande soreli a mont e, là vie, al scomparive cuasi tal aiar sflandorôs dal dopomisdì.
Conte sielte e voltade par furlan
dal Garzon de Ostarie
Etichetis: Conte Misteriose, Garzon
lunedì 14 febbraio 2011
Il carnevâl tal borc
No vevin ancjemò sunât lis cjampanis pal funerâl, che za gno Barbe al veve ordenadis tal so armaron lis cjamesis, lis gjachetis e i bregons di chel puaret che aromai al jere destinât di lâ a mangjâ il lidric pal poc.
Ma lu stes in ducj chei vistîs che al tignive chel om dentri in chel armâr, par me, nol jere un strafaniç che mi lessi ben. O masse grancj o masse piçui. Ma par mê mari, che in chê dì che tes sachetis no veve nancje un carantan, nol jere timp di pierdi.
«In mascare tu scugnis lâ» - e vosave chê puare femine su lis cjalis che a puartavin te cjamare di gno barbe.
«Se no ti dan bêçs, i ûfs par fâ pe cene la fertaie, di sigûr a cjase tu ju puartis. Ma cualis braghessis, ce cjamese podevio metimi intor par vistimi in mascare se in chê marcjanzie di vistîts no ‘nd jere un che mi lessi ben? Ma cuant che a mê mari si tocjavin i coreans dal tacuin a jere buine di fâ ancje i miracui e di cjatâ simpri une soluzion.
Cu la cotule rosse, la cjamesute blancje di gnagne Bine e un rezipet in dulà che intune cope al stave il cjâf dal purcit, mi veve fat deventâ, secont jê, une bielissime mascare.
«Po dopo o sin a Carnevâl» e diseve par convincimi che o jeri pardabon miôr di arlechin «e cun chês tetis cussì grandis, a cjalâti varan ce ridi, se mai stâ atent che nissun tes vegni a palpâ».
Finalmentri cun tant di ciprie e cul sbelet che mi veve metût mê sûr, cun Gjorgjo che al sunave ben la sunete, sin partîts a fâ i pipinots pes fameis dal paîs, sperant di cjapâ sù cualchi ûf e cualchi palanche.
Veretât, in chel dopo di misdì, cu lis mês tetis, cun cualchi cjantade, ancje se a jerin stonâts e cu la sunete, jo e me cusin o vin puartade un fregul di ligrie par ducj i curtîi, e tal zeut che o tignivi sot il braç si contavin vincj e cinc ûfs e mil e cinc cent francs in palanchis di ogni fate. Mê mari sarà contente o pensavi.
Daspò al jere l’ultin dì Carnevâl, e par fortune, la dì dopo, e jere la prime zornade di Cuaresime e di sigûr no varai plui di vistimi di femine, ancje se a disi la veretât, mascarât in chê maniere e cun chês tetonis no mi displaseve.
Nol jere un cristian, crodint pardabon che o fos une fantate, che no mi fasès i compliments. Ce biele chê gracie, chês premuris, chês bielis peraulis che a dopravin par chê fantate de cotule rosse. Ma ce che plui mi jere plasût al jere stât cuant che un vedran, come un pandolo, cjapât da mê figure, ma soredut dal gno pet, par cjalâmi ben cuasi al jere deventât losc. Puaret, al jere cussì cjapât da mê bielece, fintremai che par fâmi lis bielis mi fevelave par talian.
Ma sul plui biel, cuant che par me al jere deventât propit un spas, no mi vegnial di la spandi la aghe. Sfidi… al jere cuasi des dôs che o levi fûr e dentri dai curtîi. E cence pensâ a chel puar biât che mi morosave daûr, o aì alçade la cotule e in pîts, dongje il ledan, mi soi zirât di chê altre bande par no da scandul e, o ai fat ce che si fâs cuant che no si pues tignîle. No cjati peraulis par contâ le muse, il sconfuart di chel puar vedran, ma invezit mi visi ben lis ridadis di gust di chês feminis che tal curtîl a coionoavin chel pandolo che si eri inamorât di une femine che e pissave in pîts.
di Nello Malisano
Conte n. 163
Conte n. 163
Etichetis: Contis, Gjenar ironic, Nello Malisano
mercoledì 9 febbraio 2011
La Conte Misteriose (7) Lurîs che e mangjave i gjats - soluzion
Soluzion
Autôr: Gianni Rodari
Titul origjinâl: Il topo che mangiava i gatti
Titul origjinâl de racuelte: Favole al telefono, Einaudi, 1971
Tradutôr dal origjinâl: Il Garzon de ostarie
Notis
No podeve mancjâ te nestre rubriche une conte di Gianni Rodari. La lizerece ma, tal stes timp, il riferiment a significâts plui o mancul scuindûts des contis di cheste racuelte, Favole al telefono, e duncje la pussibilitât di une leture su plui plans des storiis, a son intun la ricjece che nus pant il scritôr. Fra i autôrs che si à vût mût di cognossi culì in ostarie a son trê, in particolâr e par motîfs diferents, che mi vegnin iniment leint Rodari, vâl a dî Laurin Zuan Nardin, Jaio Furlanâr e Giuliana Pellegrini. Si trate di une sensazion sogjetive, si capìs, che no vuei scrusignâ plui di tant e che o buti li dome par sintî magari cualchi altre reazion, ma che al sarès interessant scandaiâ plui a fonts, par capî parcè e di dulà che e ven.La conte presentade in cheste ocasion e je in ogni mût un biel esempli de maniere che al à Rodari di zuiâ cu la “materie prime”, la peraule, e di conseguence di creâ significâts che no si spietisi. I siei a saran sì libris “par fruts”, come che si lei te introduzion de edizion Einaudi, ma capitâts dome par câs inte scansie de leterature pe infanzie.
Etichetis: Conte Misteriose, Garzon, Gianfranco Pellegrini
lunedì 7 febbraio 2011
Par barbe Milio
Barbe Milio al jere un di chei furlans dal inizi dal secul passât che al veve cognossude la miserie. Chê miserie che e jemplave i curtîi e lis andronis dai paîs furlans, che ducj ben o mâl a spartivin cence bruntulâ masse; e jere chê la lôr vite, no 'nt cognossevin altris.
Ma lui, barbe Milio, no si sintive un di lôr, nol veve stabilît di puartâ indevant la tradizion di chê famee cussì umile, che e sbassave il cjâf parsore des cumieris, sot dal soreli. Lui al sintive di vê alc di plui, alc che i varès permetût di viodi ce che al jere lontan di chês stradis plenis di polvar.
Chê zornade di Istât, cjaminant pe vie da prât, cul so librut neri dut fruiât in man, al cjalave chel cîl cussì penç di soreli e al pensave a trop biel che al sarès stât il mont vie di li, a chei bogns cristians dal paîs che a vevin cerçât la fortune in puescj forescj... chei sì, che a varessin vivût passûts e contents cun dutis lis bielis robis che a varessin viodût!
Lu passarin, corint in bande su lis lôr bicicletis, doi frutins de sô etât, coionantlu “Milio, tu sês ben svelt tu a lassâ il lavôr su pe schene a chei altris! Pree il Signôr che ti fasi vignî un pocje di voie di lavorâ!”.
Lui al scoltave lis lôr cjoltis in zîr, ma no ur rispuindeve mai, tant che chei a vosavin inmò di plui par fâsi sintî di chel frutin solitari e cidin. Ma lui nol bacilave: ur varès ben fat viodi cuant che al fos lât vie di li, cui che al jere chel plui svelt.
Intant al cjaminave jù pe strade blancje, cun chel librut neri in man, chel che i veve regalât so pari e che lui al leieve, cjatant ispirazion e confuart tes peraulis dal Signôr.
Di bot e sclop al sintì une vôs, al inizi debile, come un murmui, po simpri plui fuarte: i pareve che chê vôs lu clamàs, sì, e diseve propit il so non. Si cjalà tor ator ma nol viodè nissun, crodint che a fossin lis canais di prime che i fasevin un dai lôr scherçs. Ma no, chê vôs e jere cussì biele, delicade, divine. E po chel cjalt, chel cîl simpri plui sflandorôs, chê atmosfere cuasi magjiche che al sintive ator di se... nol capive ce che i sucedeve, ma al sintì dome une grande fuarce che i sbregà des mans il so librut, fasintlu colâ par tiere.
In chel moment al capî che il so viaç al scomençave, un viaç lunc e faturôs, al servizi di un Paron che no i varès fat sbassâ il cjâf, se no par scoltâLu e par servîLu.
di Rosute
Conte n. 163
Conte n. 163
Etichetis: Contis, Gjenar romantic, Rosute
mercoledì 2 febbraio 2011
La conte misteriose (7): La surîs che e mangjave i gjats
Une vecje surîs di biblioteche e le a cjatâ siei cusins, che a jerin a stâ suntun cjast e a cognossevin pôc il mont.
«Voaltris o cognossês pôc il mont», ur diseve ai siei parincj sudizionôs «e salacor no savês nancje lei.»
«Eh, tu tu le sâs lungje», a suspiravin chei.
«Par esempli, vêso mai mangjât un gjat?»
«Eh, tu tu le sâs lungje. Ma chi di nô a son i gjats che a mangjin lis surîs.»
«Parcè che o sês ignorants. Jo o ’nd ai mangjâts plui di un e us siguri che no àn dit nancje: Ahi!»
«E di ce savevino?»
«Di cjarte e di ingjustri, par gno cont. Ma chest nol è nie. Vêso mai mangjât un cjan?»
«Pal amôr di Diu.»
«Jo o ’nd ai mangjât un propit îr. Un lupin. Al veve cierts dincj… Po ben, si è lassât mangjâ cuiet cuiet e nol à dit nancje: Ahi!»
«E di ce savevial?»
«Di cjarte, di cjarte. E un rinoceront lu vêso mai mangjât?»
«Eh, tu tu le sâs lungje. Ma nô un rinoceront no lu vin mai viodût. Someial al formadi di gratâ o ae gorgonzole?»
«Al somee a un rinoceront, naturâl. E vêso mai mangjât un elefant, un frari, une principesse, un arbul di Nadâl?»
Juste in chel il gjat, che al jere stât a scoltâ daûr di un baûl, al petà fûr un salt cuntune gnaulade signestre. Al jere un gjat vêr, in cjar e vues, cun mostacjis e sgrifis. I surisins a scjamparin ducj a intanâsi, fûr che la surîs di biblioteche, che pe maravee e jere restade imobile su lis talpis tant che un monumentut. Il gjat le gafà e al tacà a zuiâ cun jê.
«Tu tu saressis la surîs che e mangje i gjats?»
«Jo, Ecelence… Lui al à di capî… Stant simpri in librarie…»
«O capìs, o capìs. Tu ju mangjis in figure, stampâts intai libris.»
«Cualchi volte, ma dome par resons di studi.»
«Sigûr. Ancje jo o presei la leterature. Ma no ti parial che tu varessis vût di studiâ un tichinin ancje dal vêr? Tu varessis imparât che no ducj i gjats a son fats di cjarte, e no ducj i rinoceronts si lassin roseâ des surîs.»
Fortune, pal puar presonîr, che il gjat al cjalà par un marilamp in bande, parcè che al veve viodût a passâ un ragn sul paviment. La surîs di biblioteche, cun doi salts, e tornà jenfri i siei libris, e il gjat al scugnì contentâsi di mangjâ il ragn.
Conte sielte e voltade par furlan
dal Garzon de Ostarie
Etichetis: Conte Misteriose, Garzon, Gianfranco Pellegrini
Iscriviti a: Coments al post (Atom)


text:
BASILICHIS PALEOCRISTIANIS TIPOLOGJIE AQUILEIESE
(Avis, 30 di Avost 2011)
O vivìn dongje di tieris che nus presentin incjants di valadis, di boscs e di paîs; o sin circondâts di lûcs cjariâts di memoriis, di art e di storie; cjapìn locasion par cognossi miôr lis ricjecis spirtuâls e culturâls dal Patriarcjât e de nestre glesie mari di Aquilee.
Chest an lincuintri culturâl nus menarà in Carinzie e Tirôl e al sarà sabide 24 di setembar 2011.
Al è impuartant metisi in note il plui prest pussibil; par prenotâsi, dâ jù cognon, non e numar di telefon o di celulâr.
O passarìn une biele zornade in companie
PROGRAM
Si partìs dal plaçâl des scuelis di Vençon as 8:30 di buinore; il rientri al sarà tor siet sore sere.
Primis fermadis a Lavan e sul cjistiel di Lienz li che o visitarìn il Museu e si fermarìn a gustâ.
Tal dopo di misdì o viodarìn i scavos archeologjics e il museu di Aguntum.
MODALITÂTS DI ISCRIZION
Pe adesion, telefonâ entri joibe 15 a:
pre Sef Cjargnel, plêf di Guart 0433.60358
o a bons. Roberto Bertossi, canoniche di Veçon 0432.985032
o a pre Roman Michelotti, canoniche di Vilegnove 0432.956010
o a pre Tonin Cappellari, canoniche di Ruvigne 0432.957268
Domenie ai 17 di Lui aes 6.00 sore sere te Basiliche di Aquilee solenitât dai Sants Ermacure e Furtunât
(Avis, 29 di Lui 2011)
La basiliche mari di Aquilee nus spiete ancje chest an 2011 pal avôt dal Friûl. Al celebrarà bons. Basili Danelon, vicjari gjenerâl de diocesi di Concuardie-Pordenon, adun cui predis di Glesie Furlane.
Chest an lincuintri lu organizìn dutune cu le ARLeF, Agjenzie Regjonâl pe Lenghe Furlane che e je stade protagoniste dal grant event de leture continuade de Bibie scomençade ai 3 e finide ai 9 di Avrîl e cul mensîl La Patrie dal Friûl. Pe ocasion si ricuardaran pre Checo Placerean e pre Antoni Beline, tradutôrs de Bibie.
Cun di plui la zornade si cjame di un gust particolâr ancje par vie di doi ospits speciâi che a insioraran l'incuintri.
Prin al sarà Gabriele Pelizzari, autôr dal libri Il Pastore ad Aquileia. La trascrizione musiva della catechesi catecumenale nella cattedrale di Teodoro, opare monumentâl che e presente une aprofondide leture dai mosaics. L'autôr aes 5, prin di Messe, al compagnarà la visite dai paviments de basiliche, fasintnus cognossi i contignûts dai siei studis.
Il secont ospit al sarà il coro Vôs di Vilegnove che al compagnarà la Messe e che chest an al à a pene cjantât a Rome, puartant la lenghe furlane dentri de Basiliche di Sant Pieri.
Daspò de Messe si fermarìn in compagnie par un ghiringhel alì dal ristorant Ai Patriarchi par continuâ la fieste.
Vinars ai 17 di Jugn aes 17,30 l'Universitât dal Friûl e presente IL PASTORE AD AQUILEIA La trascrizione musiva della catechesi catecumenale nella cattedrale di Teodoro
(Avis, 21 di Mai 2011)
Università degli Studi di Udine Facoltà di Lingue e Letterature straniere. Venerdì 17 giugno 2011, alle ore 17,30 presso la Sala Convegni di Palazzo Antonini in via Petracco 8, Udine, presentazione del libro di Gabriele Pelizzari IL PASTORE AD AQUILEIA La trascrizione musiva della catechesi catecumenale nella cattedrale di Teodoro
Saluti delle Autorità:
Magnifica Rettrice dellUniversità di Udine Prof.ssa Cristiana Compagno
Preside della Facoltà di Lingue e Letterature Straniere Prof.ssa Antonella Riem
Relatori:
NICOLA GASBARRO
dell'Università degli Studi di Udine Facolta' di Lingue e Letterature Straniere Dipartimento di Scienze Filosofiche e Storico Sociali
REMO CACITTI
dell'Università degli Studi di Milano Facoltà di Lettere e Filosofia Dipartimento di Scienze della Storia e della Documentazione storica
MARIA SILVIA LUSUARDI SIENA
dell Università Cattolica del Sacro Cuore di Milano
Facoltà di Lettere e Filosofia
Istituto di Archeologia
GLESIE FURLANE AL VESCOVO DI ROMA, PAPA BENEDETTO XVI
(Avis, 11 di Mai 2011)
Alla notizia della visita di Benedetto XVI ad Aquileia e a Venezia per il 7 e 8 maggio prossimi anche a Glesie Furlane è stata posta la domanda rituale: Cosa vi aspettate da questa visita del papa?
A VENÇON TAL CUART ANIVERSARI DI PRE ANTONI BELINE
(Avis, 18 di Avrîl 2011)
Il prossim incuintri di Glesie Furlane al sarà a Vençon domenie prin di mai.
As 5.30 sore sere te Sale Patriarcje Bertrant lî de canoniche si cjacararà su doi libris di pre Antoni Beline: la professore Silvana Fachin Schiavi su Struture e/o culture - La culture fûr dal popul e je inlusion e pecjât; Dree Valcic al presentarà: Amôr di Patrie - Editoriâi 1979-1983 Prin volum. Moderatôr dal incuintri: Christian Romanini redatôr de La Patrie dal Friûl.
As 7.00, in Domo, la Messe tal cuart aniversari di pre Antoni.
LETURE INTEGRÂL E CONTINUE DE BIBIE. DES 7 SORE SERE DI DOMENIE 3 DI AVRÎL FIN A SABIDE AES 9 DI BUINORE. SIET DÎS E SÎS GNOTS 140 ORIS SÙ PAR JÙ
(Avis, 4 di Avrîl 2011)
O sin propit contents de grande adesion di tancj furlans, passe 1600 di lôr, che àn volût jessi cun nô ta cheste iniziative, ne curte ne lizêre, par lei in public la Bibie voltade di pre Checo Placereani e di pre Toni Beline.
Laveniment al meti in lûs, se mai al coventas, limpuarance fondamentâl, vitâl, insostituibil che la lenghe furlane e à pe comunitât furlane.
Cuanche i furlans a àn loportunitât, la possibilitât, la furtune di une lôr iniziative gjenuine, autentiche, autonome, tal sens di podesi esprimi cu la lôr lenghe, cu la lôr sensibilitât e origjinalitât, o, come che si dîs herzenssprache, te lenghe dal cûr, si sint un popul chal esist e cal esist di protagonist che al crôt al avignî.
IL PASTORE AD AQUILEIA
(Avis, 16 di Març 2011)
AQUILEE, sabide 19 di març dal 2011 a 10,00 di buinore te Sale Romane in place dal Cjapitul, presentazion dal libri: IL PASTORE AD AQUILEIA La trascrizione musiva della catechesi catecumenale nella cattedrale di Teodoro di Gabriele Pelizzari.
Salût dal arcivescul di Gurize bons. Dino De Antoni
Relazion di Remo Cacitti de Universitât di Milan. Al sarà present lautôr.


text:
In acuardi cul Ufici scule diocesan e cu l'Arcidiocesi di Udin
In colaborazion cun:
Fondazion "Società per la conservazione della Basilica di Aquileia" di Aquilee
La Vita Cattolica di Udin
Voce Isontina di Gurize
Radio Spazio 103 di Udin
Une leture gnove de archeologjie, de iconografie e de agjografie de Basiliche par capî miôr cemût che il Cristianesim si è slargjât tes tieris di Aquilee
Sabide ai 2 di Dicembar des 10,00 di matine fintremai a lis 4 e mieze dopo di misdì a Udin te Sale Pauli Diacun in vie Trep, 5 - cun parchegjo
A puartin i salûts
bons. Igino Schiff, vicjari pe pastorâl de Arcidiocesi di Udin
Arnaldo Becci, dean de Fondazion "Società per la conservazione della Basilica di Aquileia"
Intervents:
Remo Cacitti, de Universitât dai Studis di Milan, al fasarà l'introduzion gjenerâl
Aurora Cagnana, de Sorintendence archeologjiche di Gjenue, e presentarà lis risultivis archeologjichis
Gabriele Pelizzari, de Universitât dai Studis di Milan, al relazionarà su aspiets inedits des risultivis iconografichis
Alessio Persic, de Universitât Catoliche di Milan, al tratarà des risultivis agjografichis
Coordenadôr:
pre Tonin Cappellari, plevan di Ruvigne
Ai insegnats di religjon ur vignarà consegnât un atestât di partecipazion
Stant il numar sierât dai partecipants, si domande la conferme
Tel. 0432/904572 - 0432/956010 - 0432/414514
e-mail: info@glesiefurlane.org
www.glesiefurlane.org
info@glesiefurlane.org


text:
L’Ufici
pal jèrriais, o sei la varietât linguistiche normande
carateristiche de isule di Jèrri / Jersey, al è tornât a
intervignî sui pericui che a menacin cheste lenghe. Intai ultins dîs
agns, a àn spiegât, il numar des personis in stât di fevelâ par
jèrriais si è plui che smiezât e in dì di vuê a fâlu a son a
pene un miâr di personis, intant che un tierç de popolazion locâl
indi à une comprension dome parziâl. Il probleme al è leât al fat
che la plui part di chei che lu fevelavin no lu à passât ae
gjenerazion seguitive. Di chi, duncje, la dibisugne di insegnâlu
intes scuelis. L’an passât al è jentrât tant che materie
curicolâr intes primariis de isule, ancje se par pocjis oris, ma
cumò la aministrazion locâl e je daûr a studiâ ancje altris
strategjiis. Su la isule a son rivâts ancje esperts de universitât
di Cambridge par fâ il pont su la situazion e a àn preseât i
sfuarçs che si à tacât a fâ par sigurâi un avignî ancje a
cheste lenghe.
Font:
BBC, 30/11/13


text:
Pe Royal Bank of Scotland no si pues compilâ i assegns par gaelic. A denunciâ il fat al è Arthur Cormack, il president dal Ufici pe Lenghe Gaeliche (Bòrd na Gàidhlig), su la fonde dal episodi capitât a di un corentist de bancje che si à viodût refudâ un assegn compilât par gaelic. Al va dite che lis scritis sul assegn a jerin bilengâls e, duncje, al client de bancje i à vignût naturâl di compilâlu te sô lenghe proprie, ven a dî par gaelic. La bancje si difint cul dî che par verificâ che i dâts a sedin juscj e varès di vê personâl che al cognòs il gaelic in dutis lis sôs filiâls, ma chest no i è pussibil. L’Ufici pe Lenghe Gaeliche, invezit, al sugjerìs al istitût di riviodi il so ategjament se nol vûl che i siei corentiscj di lenghe gaeliche a sielzin di cambiâ bancje.
Font: Gaelport, 01/05/09


text:
Cui
17 di Dicembar si à slargjade la ufierte televisive par catalan des
Baleârs. Cualchi an indaûr, cuant che si veve vût il passaç al
sisteme digjitâl, l’esecutîf di diestre che al guviernave in chê
volte lis isulis nol veve fat nuie garantî la vision di diviersis
emitentis che a trasmetevin de Catalogne. L’intervent dal gnûf
guvier progressist – nazionalitari des Baleârs al à permetût
cussì di tornâ a viodi i canâi par catalan Super3 dedicât ae
programazion pai fruts, Canal 33 di tai culturâl, e 3/24 cun
informazions in direte 24 oris su 24.
Font:
Ultima Hora,
18/12/15


text:
Sot
de pression politiche dal guvier spagnûl e cundut dal parê contrari
de procure catalane, la procure gjenerâl dal stât e à presentât
une denuncie cuintri dal president dal guvier catalan (Generalitat)
Artur Mas, de presidente vicjarie Joana Ortega e de assessore pe
educazion Irene Rigau pes ativitâts leadis ae consultazion popolâr
su la indipendence che si è tignude ai 9 di Novembar in Catalogne.
Lis acusis cuintri dai trê rapresentants de Generalitat
a son di disubidience grave, prevaricazion, malversazion e usurpazion
di funzions. Cemût che si podeve previodi, la iniziative e à jevât
la proteste di ducj i partîts sovraniscj catalans che cui lôr
dirigjents e elets in Parlament, intune cun cetancj altris catalans
che a àn sostignût e partecipât ae consultazion, si son
autodenunciâts. La denuncie e à fat saltâ sù ancje i socialiscj
catalans (PSC) che, cundut che no jerin dacuardi cul referendum, a
calcolin che la azion judiziarie e vedi dome resons politichis e no
juridichis e e dedi ancjemò plui fuarce al front indipendentist.
Font:
El
Punt Avui, 19-21/11/14;
VilaWeb,
19-21/11/14;
El Pais, 19-21/11/14


text:
France: lis lenghis minoritariis a tornin tal test di riforme de Costituzion
Daspò che il Senât al veve boçât il test di modifiche dal prin articul de Cjarte costituzionâl là che si ricognossevin lis lenghis regjonâls tant che patrimoni de France, la Assemblee francese lu à tornât a meti dentri, ancje se cheste volte sot forme di emendament al articul 75 de Costituzion francese. Dut câs, par che la modifiche e jentri in vore, ancje il Senât al disi di sì al test. Se la maiorance dai senatôrs e votarà compagn dai deputâts par fâ passâ la modifiche, al covente che almancul i trê cuints dai membris des dôs ramis dal Parlament unidis a votin a pro de revision de Cjarte costituzionâl.
Font: Ouiaubreton, 02-10/07/08; Món Divers, 03 e 10/07/08


text:
E cres la
tension sul avignî de Voivodine, la provincie autonome de Serbie là
che si à il numar plui alt di minorancis a tacâ dai sù par jù 250
mil ongjarês. A scjaldâ la situazion a vevin contribuît za diviers
episodis. Intal Zenâr dal an passât la gnove aministrazion de
capitâl Novi Sad / Újvidék, passade intes mans dai conservadôrs
dal Partît Progressist Serp (Srpska Napredna Stranka), e veve tacât
a doprâ pai nons des stradis e dai sîts istituzionâi dome
l’alfabet cirilic e no chel latin che al ven invezit doprât dai
ongjarês e de plui part di chês altris comunitâts di minorance de
Voivodine. Po, intal mês di Lui, une sentence de Cort Costituzionâl
e veve limitât o eliminât une schirie di proviodiments cjapâts de
provincie, a tacâ de pussibilitât di vê un ufici di rapresentance
autonom a Bruxelles fin al titul di capitâl atribuît ae citât di
Novi Sad. Cumò il scuintri al somee centrâsi suntune sorte di vuere
di manifescj tra i nazionaliscj serps di Treća Srbija che a
volaressin la abolizion de autonomie de provincie e il Partît de
Voivodine (Vojvođanska Partija) che al domande invezit une modifiche
de costituzion serpe par che la Voivodine e deventi une republiche
dentri di une Serbie trasformade in federazion. Dut câs, no mancjin
nancje lis segnalazions di violencis di stamp etnic, massime tra i
zovins.
Font:
Balkan Insight, 29/01/13


text:
dijous, de maig 24, 2007
Finâl di champions
Un cuatri peraulis intant che o spieti che la paste a bulidi... nuie îr di sere si sin viodûts culì la partide, il Milan al à vint, o vin mangjât une pizze fate in cjase, bune, propri bune, po o sin lâts a fâ un zîr in centro, a jere un pôc di int, cualchi tifôs, a sin lâts a bevi un doi cicchetti al College, un, il diablo, tu âs di bevi la robe e tignîle in bocje, po ti la impiin e tu viodis la flamade che sparis cuant che tu siaris la bocje e tu paris ju dut. Figo. Luca al à ancje comedât la telecjamare, cussì o vin zirât un orute di video, sei a cjase, sei lant e tornant dal centro. Al è simpri biel tornâ a sinti lis cazzadis che tu sparis, ce che tu disis, po a mi fotos e videos mi plasin, mi plasarès un mistîr cussì, ancje se pes fotos al è plui dificil, jo comunque o soi neât par disens e robis cussì, tu âs di vê un tic di sens artistic... però un video on the road, suntune machine, mi plasarès fâlu prin e dopo. Pal studi, no mi ven voie par nuie, al è dificilon, o speri simpri tal futûr, ma ca se no mi meti a fâ alc o soi mâl, sigh
divendres, de maig 18, 2007
Dut cuiet
Nuie di gnûf, o soi ca che no sai ce fâ, bon, se un al vûl cazzegjâ cul computer al cjate simpri ce fâ, ma nuie di util pal mont... po ben no podi sperâ di salvâ il mont ogni sere ;-) O soi che studii fisiche, voie cuasi zero, ma sperin che mi vignidi di plui... plui di une-dôs oris no rivi propi, chê altre dì soi lât in biblioteche, ma ae fin soi lât a bas a lei i gjornâi. vuê mi jeri fermât al parc, lì de universitât, che si stave benon, aiarut, soreli, benon, epûr nuie, plui di une orute, une orute e mieze al è impussibil. Forsit neancje se o voi sul Everest. E je int che studie tant. Jo no rivi. Sigh. Ma no crodi di jessi l'unic, baste viodi ducj che che a son ator la sere. Lui ai viodût ancje chê altre sere, che sin lâts fûr par fâ cun L. e J cuatri pas fin sul Pratel a cjoli un kebab, e po, al jere sierât e o sin rivâts fin in centro. Chê a jere ancje une fieste universitarie, di chei di sinistre, che si fasevin promozion dant vie bire a bas presit... erin lis elezions, no sai di ce no ai neancje votât, e mi pâr però che àn pierdût, la bire no je vonde si viôt. E je int che no i plâs Bologne par chist, casin, int pardut, butilis, cjans... jo no, cioè nol è che mi freedi plui di tant, libars di fâ che e ulin. Forsi soi massa libertari par jessi furlan. Ma ae fin no si pol restâ simpri sierâts in tes tôs ideis. Cmq o ai tacâ in cjamare la bandiere dal Friûl che Luca al à tacât manifescj di cartons, robe di fruts, che mi vergogni cuasi. almancul par implenâ il mûr.
Ah, simpri pe universitât a samee che a restarin dome nô informatics là... tant puest ma pocje vite mi imagjini...
Ah, simpri pe universitât a samee che a restarin dome nô informatics là... tant puest ma pocje vite mi imagjini...
dimarts, de maig 08, 2007
Serade balorde
Bah, o soi ca che o stavi spietant un amì se al vignive fûr... chel ca mi tire simpri pacs... al sta di chê altre bande de citât e ae fin no mi ven mai voie di lâ fin là, tipo cumò a son lis 11 e mieze e se va ben o soi in centro par miezegnot. pazience, larai a mangiâmi un gelato fin sul Meloncello... o larai a durmî. Il martars al è simpri interessant, po cumò e je une biele buerute fûr, di chês che no son mai e che ti partin la temperadure ideâl. po ben. viodin se al fin setemane o rivi a tornâ sù... varessi une fieste che mi plasarès lâ ma chi a son simpri plui programs, e vuê no, un al à di decidi un mês prime ce fâ. e jo no soi cussì (ancje se (purtop?) lu stoi un tic diventant). Cul universitât, vuê o ai regjistrât eletroniche, o ai di metimi a studiâ fisiche che sono soi fotût. No lu passarai mai. Sperin di sì. Vuê un prof nus à fevelât di tesi... cuissà cuant jo. Intant al è tornât il cjalt dopo une setemane di ploie e di temperaduris decentis. Comunque no rivi a organizâ un viaç decent, al samee impussibil, ma no si rive mai fin in somp, si cjale, si cjale, si fâs e dopo si lasse piardi. vuei fâmal un......................... prime di laureâmi? O dopo?
îr a la coop o ai cjatât la Hirter Bier. La miôr di simpri secont me. E cognossi ben il puest dulà che la fasin. Però, 1,5 €, o ai di metimi a impuartâ bire une dì, al rint, al rint un grum!
îr a la coop o ai cjatât la Hirter Bier. La miôr di simpri secont me. E cognossi ben il puest dulà che la fasin. Però, 1,5 €, o ai di metimi a impuartâ bire une dì, al rint, al rint un grum!
dimecres, d’abril 25, 2007
Si torne a scomençâ
Bon, o ai tornât a scomençâ cun lunis, o ai un cors gnûf e il solit fisiche 2 di recuperâ. Chel professôr al è a vonde mat, no sai par me si crôt diu, dome par vê scrit cualchi libri. lis sôs lezions a son di ridi però mi àn dit che ai esams al è di vaî e se tu passis tu podis ancje lâ su cui zenoi fin a San Luca. Po ben. Seradonis chei dîs ca, lunis di sere cun Michele, che era tant che no lavi fûr cun lui, ae fin si viodin pôc ma si fasin simpri grancj discors, o crodi che o vedin a vonde in comun ancje se o sin diviers, si sin sintâts là in Sant Scjefin, devant des glesiis, al è incredibil trope int che e jere ancje se al ere lunis. O capissi i residents. il colm al è che dut chist a neancje 500 m di cjase di Mr Romano, the president. Si viôt che lui al duar ben instès e nol sint nuie. Tacât di cjase so invezit zire e si sune di dut. îr di sere invezit o soi lât a cjase di Ste, mi divertissi simpri, cuant che o voi, o eri lât la par viodi la partide, po sin lâts fûr e sin finûts al transilvania, dulà che a jere la fantomatiche messaggeria jo no la vevi mai sintude sù, invezit a samee une robe famose. forsit so jo stupit che no voi tai puescj juscj. Simpatic però, tu mandis messaçs a chês altris taulis, e tu podis ancje fâ fente di jessi un altri taule. O sin rivâts un tic tart, al jere za cuasi miezegnot, o ai di tornâ. Dopo soi tornât a cjase ator das dôs un pôc sul cjoc. Bielis sensazions. Vuê invezit, la famose fieste nazionâl, prime un zirut a Villa Spada, po ai Zardins Margh, cun Ste. O soi lât cul Aerox, mai plui, ogni volte une sfighe, vuê no mi lave plui in moto, no lu supuarti chel motorin... bon amen, la prossime setemane al è ancje il 1 di Mai, mi inventarai il puint, dato che ca no lu fasin chei bastarts... e dopo studiâ studiâ studiâ. Mai scrit tant!
Etichetis: parcs, seradis, universitât
dimarts, d’abril 17, 2007
Second round: cussì cussì
Cun vue o ai finut l'apel di març/avril, e al à fin il belanç al è cussì cussì, un esam e mieç, eletroniche, bon parcè che al è un esam che al romp i coions, ancje se al samee facil e vue o ai fat il test di inzegnerie dal software, che al val pal oral, no indispensabil ma mior velu fat, simpri alc di mancul. Però, chel maledet comunicazions, o soi stat a studià ancje il di di Pasche e nuie, scrit laat mal e duncje al è come ve studiat dut par nuie. ce nervos. l'oral savevi un biel poc, ma mi à capitat un scrit compagn di chel di març, a jerin doi compits, A e B, il B lu savevi fa ma mi è vignut fur A. Paziense, ce atu di fai. Chest al slungjarà i timps, o crodi. Sperin di rivà par Març. Vue o stavin viodint cun Lu di fa un viazut, o par l'ultin dal an, o prime, un nol pol neancje nolegjà une machine se nol à almancul 25 agns, al è scandalos (no in realtat ti fasin paià il suplement, bastarts). Mah. Culì cjalt. Cjaldon. No olsi imagjinà lui/avost. Prime o soi lat su la moto di Perro, fin tal Carrefour, a cjoli un poc di robis (e ancje parcè che o vevi di scjariami dopo dal test di Ing dal SW). Honda CBR. corusse. però no mi dave tante sigurece, boh, no mi sameave tant sigur a guidà, cul cambi, cun dut. Forsit mi à za passat chel des dos ravuedis. Però cuant che tu sintis l'aiar inte muse ti samee di jessi in Paradis. Forsit varessi di comprami un spiderut. Fiat Barchetta. No crodi la fasedin neancje plui. Ir ancje batisim di Sim. Une biele zornade, mangjat come pursits, e dut cussì. Bon, cumò a son lis 1.43. O ai ancjemò di fa un casin di robis. doman o ai di tornà su, par rilassami un par di zornadis, che lunis a scomensin lis lezions, e si tache dut di gnuf. E di colp no mi van neancje plui lis letaris furlanis, par chel o scrivi cussì a cazzo. sperin che i trenos no mi fasedin scherçs, ma i crodi poc.
Etichetis: esplorazions, timp, universitât
Subscriure's a: Missatges (Atom)


text:
Il
guvier catalan al à presentât il rapuart di politiche linguistiche
che al piture la situazion de lenghe proprie intal 2014. L’element
marcât intant de presentazion al è che, cundut dai mudaments
demografics che a àn interessât la Catalogne intai ultins agns, il
catalan al va dilunc a mantignî il so atrat. Se si calcolin lis
personis dai 15 agns insù, il 94,3% de popolazion dal principât al
capìs il catalan, l’82,4% al è bon di leilu, l’80,4% al è in
stât di fevelâlu e il 60,4% di scrivilu. In tiermins gjenerâi al
significhe che in Catalogne a fevelin la lenghe proprie passe 5
milions di personis (il catalan al è però fevelât ancje intal Paîs
Valenzian, intes isulis Baleârs, inte fasse orientâl dal Aragon, in
Catalogne Nord e inte citât sarde dal Alguer). Rispiet al 2013 i
letôrs di cuotidians par catalan a son cressût dal 6,8% e a son
cumò il 42,1% de popolazion; il consum di musiche par catalan al è
dal 13,3%; intant che in ambient universitari, il 76,5% dai students
al studie par catalan. Il studi al permet ancje di lâ plui a fonts
intes dinamichis di trasmission de lenghe intes “gnovis” fameis
catalanis, al ven cussì fûr che il 60,2% dai catalans che a àn
dome un gjenitôr natîf de Catalogne al fevele ai fîs par catalan,
intant che il 27,5% dai catalans che ducj i doi i gjenitôrs a
rivavin di fûr al dopre la lenghe cui fîs.
Font:
Generalitat de Catalunya,
30/07/15


text:
martedì 22 gennaio 2013
domenica 20 gennaio 2013
Ecuador tal 2011 e Perù te sierade dal 2012
Con profondo e colpevole ritardo aggiorno la pagina del nostro blog avvisando i nostri visitatori che il progetto è sbarcato negli ultimi 2 anni anche in Ecuador e in Perù. Ringrazio tutti coloro che ci hanno accompagnato in questo cammino, tutte le persone che hanno avuto fiducia nella nostra proposta incoraggiandoci a proseguire sia spiritualmente, sia contribuendo con i loro risparmi, ma anche gli amici che abbiamo conosciuto in America Latina e che hanno condiviso con sudore e sacrificio le difficoltà della costruzione. Ringrazio in particolarmodo l'ospitalità e la generosa disponibilità offerta dalla missione Cristo Misionero Orante di Quito diretto da madre Lenka Covic e la comunità andina di Perccajccata ( Omacha) nel dipartimento di Cuzco in Perù. Altre cisterne sono in costruzione in Perù, mentre altre sono in progetto di prossima costruzione in Guatemala dove pensiamo di poter tornare nei prossimi due mesi con la speranza di poter reincontrare le persone che hanno partecipato al corso che abbiamo tenuto nel 2010.
mandi e grazie
tulio
Scusait ducj pal ritart cul cual o torni a scrivi ( no mi impensavi plui la password), ma us prei di perdonami se o soi pidimentat cun l'informatiche, o riten di jessi plui bon a preparà lis oportunitats par continuà a pandi chest progjet ator pai stats de Americhe latine.
Tal cidinor di chest lunc periodo o sin rivats a fa cognossi chest metodo di costruzion ancje in Ecuador e in Perù. O vul ringrazià ducj i compains di chest groput di personis che e àn fat cressi la cualitat dal nestri progjet, che mi àn sapuartat cun la lor pazienze e judat cetant cun la lor volontat, mi riferis a Saira e Susan, a Jacum e al Canu, a Mikel e al Manuel, a Rakel e a Elisa, a Pauli e a Pedro. Ma ancje a dute la int che e à cjatat timp par scoltanus e che e à volut sostignì cui lor sparagns chest progjet che mi onori di continuà a puartà indenant, ancje se o confessi ch'o vares gust di polsà un poc e di cjatà cualchidun ch'a mi dedi une man a là ator pal mont par dasi il cambio e compagnà cui plui eficiense la cressite des personis ch'o vin format. O vin lassat une samence, ma in certs cas, e mi riferis a lis comunitats plui puares che son stadis ogjet dal progjet, al'è necessari compagnà cheste cressite viers une autonomie di cheste plantute che j permeti une
indipendence e autosostenibilitat tal timp.
Cheste setemane ed esatamentri joibe 24 di zenar, o presentin a la int di Reane ce che la ministrazion comunal e à proponut par costruì dos cisternis pe prime scuele che e à adotat la formule dal bilenghisim maya-castiglian par insegnà ai frutins te citadine di San Pedro Jocopilas. La scuele a jè stade finanziade cui contributs tirats dongje de asociazion Friul-Guatemala "Da terra di mais a tierra de maiz" che e à la so sede a çumpite.L'invit al è viert a ducj.
Pubblicato da Tulio a 13:54 Nessun commento:
Iscriviti a: Post (Atom)


text:
VIVE LA REPUBLICHE TALIANE!
Cemût che si lei ancje tal blog dal Comitât 482 la Cort costituzionâl taliane e à taiât 5 dai 6 ponts che il guvier di Romano Prodi al veve impugnât te gnove leç regjonâl pe lenghe furlane. Lis reazions in pro de lenghe furlane, o speri, a saran coordenadis, jo chi mi permet une piçule riflession. Par gno cont a jerin 2 ponts une vore impuartants te leç e cumò a son stâts refudâts in maniere uficiâl: il fat che tes scuelis dal oblic l'insegnament dal furlan al fos garantît almancul par une ore par setemane e il fat che il furlan a scuele, invezit di jessi fat daûr de domande ative dai gjenitôrs, al fos fat in maniere normâl, lassant ai gjenitôrs che no volessin che i lôr fîs a imparassin il furlan (puaris creaturis!) la sielte di refudâlu.
Cumò i organisims de nestre gloriose republiche nus disin che chescj contignûts a son anticostituzionâi, autoritâts regjonâls a disin che e je vere, che la "sentence e à eliminât i ecès de leç regjonâl".
Al è clâr: une ore miserabile di furlan par setemane e un tratament di dignitât de lenghe di un popul che al somee chel de ore di religjon a son un ecès, mancul mâl che lu àn eliminât.
A chest pont si à di jessi une vore contents di vivi intune democrazie cussì madure: dopo che sot dal Ream di Italie e sot dal Fassisim la lenghe furlane e je stade escludude e discriminade, condanade a muart, finalmentri la costituzion taliane democratiche e republicane e dîs che lis minorancis linguistichis a son un valôr. Ma une Republiche e à tantis robis impuartantis di fâ, par tutelâ lis lenghis diferentis dal talian cuntune leç, dopo di une espression di principi che tant no mene di nissune bande, si pues spietâ benon 50 agns. E cuant che si rive ae leç 482/99 si le fâs in maniere che no meti nissun oblic, che no previodi nissune azion ordenade e concrete. Cun di plui, cul passâ dai agns, i finanziaments si ridusin tant che la tutele des minorancis linguistichis e je come se pardabon no fos. Infin, tal moment che la regjon Friûl - VJ e cîr di meti un fregul di ordin (cence nancje jessi masse indevant cu lis ideis), e di fissâ nivei minims, alore ben, chescj a son ecès, si à di eliminâju.
Se si va indevant a eliminâ ecès, cemût che si fâs ben e no mâl, l'unic come che al varà valôr te leç 482/99 al sarà il come 1 dal articul 1, che al dîs:


text:
Baterie de bucatarie clasica, cu finisaj granit "snow", cartus cu disc ceramic,...
Baterie de bucatarie clasica, cu finisaj granit carbon, cartus cu disc ceramic,...
Baterie de bucatarie clasica, cu finisaj granit "mocha", cartus cu disc ceramic,...
Baterie de bucatarie clasica, cu finisaj granit alb, cartus cu disc ceramic, Garantie 5...
Baterie de bucatarie clasica, cu finisaj granit grafit, cartus cu disc ceramic,...
Baterie de bucatarie clasica, cu finisaj granit negru, cartus cu disc ceramic, Garantie...
Baterie de bucatarie clasica, cu finisaj granit bej, cartus cu disc ceramic, Garantie 5...
Baterie de bucatarie clasica, cu finisaj granit gri, cartus cu disc ceramic, Garantie 5...
Baterie de bucatarie clasica, cu finisaj granit "sandstone", cartus cu disc ceramic,...
Baterie de bucatarie cu finisaj granit bej, dus extractibil, cartus cu disc ceramic,...
Baterie de bucatarie cu finisaj granit alb, dus extractibil, cartus cu disc ceramic,...
Baterie de bucatarie cu finisaj granit gri, dus extractibil, cartus cu disc ceramic,...


text:
I rom a son une des comunitâts minorizadis plui gruessis tra chês che a vivin in Europe, ma a son ancje la plui discriminade. Cheste situazion si le viôt a palês ancje par chel che si riferìs aes politichis abitativis dai diviers guviers. Propit chest argoment al è al centri dal rapuart metût adun de Agjenzie pai dirits di fonde de Union Europeane che lu à presentât a Bruxelles ai 20 di Otubar. Intal document si lamente prin di dut la mancjance di dâts suficients par vê un cuadri complet de situazion, e si domande ai stâts membris di proviodi a jemplâ chescj vueits. Il rapuart al segnale i câs evidents di segregazion metûts in vore in diviers paîs, ma ancje chei intervents di politiche abitative che, magari in buine fede, a deventin po un imprest par separâ i rom dal rest de popolazion. Cun di plui, intal document a son denunciâts ancje i câs di espulsion sfuarçade di rom des lôr cjasis. Il rapuart al presente ancje i esemplis di politichis positivis metudis in vore in ciertis areis de UE. Dut câs, il cuadri gjenerâl al reste une vore seri. Ancje par chest si domande di svilupâ une Strategjie cuadri europeane pe inclusion dai rom.
Font: European Roma Rights centre, 20/10/09


text:
Ai
10 di Març, inte Cjase de Generalitat
di Perpinyà / Perpignan, a son stât presentâts i risultâts de
inchieste sui ûs linguistics inte Catalogne Nord, o sei chê cjapade
dentri intal stât francês. La ricercje si riferìs al 2015 e e je
stade fate cuntun model che al permet di confrontâle cu la inchieste
dal 2004. Il 61% de popolazion cun plui di 15 agns al declare di capî
ben o avonde ben il catalan, il 35,4% di jessi in stât di fevelâlu,
il 39,2% di savêlu lei e il 14,3% di jessi bon di scrivilu. Rispiet
al 2004 lis percentuâls si son un tic sbassadis, ancje se il numar
assolût di cui che al fevele par catalan al è cressût: merit dal
aument de popolazion e segnâl che ancje se la trasmission
intergjenerazionâl e clope, i gnûfs rivâts no àn fastidi a cjapâ
sù la lenghe. Dome il 5,7% de int al dopre il catalan in maniere
abituâl, dât che però al è in cressi rispiet al 2004. Il catalan
si lu fevele massime in cjase (16,1%) o cui amîs (15%). Sul front
dai servizis e dai consums la lenghe si le dopre di plui intes
buteghis piçulis (8,1%) e di mancul cu la aministrazion publiche
(0,6%). Par chel che al rivuarde la politiche linguistiche, l’85%
al volarès une television locâl par catalan, il 76,1% l’insegnament
bilengâl, il 75% une leç su lis lenghis e il 58% il catalan
couficiâl.
Font:
VilaWeb,
11/03/16


text:
Il
Consei scolastic dal stât spagnûl al à fate buine la propueste che
e previôt la pussibilitât di vê une classe di insegnament
specifiche ancje pai professôrs di asturian. Cun di fat, a
maiorance, si à aprovât un document che al previôt che ta chês
comunitâts autonomis là che si fevelin lenghis ricognossudis e che
a son za insegnadis intes scuelis, ancje se no gjoldin di un status
di couficialitât, i professôrs che a insegnin cheste lenghe intai
istitûts secondariis a àn dirit a di un ricognossiment compagn di
chel dai insegnants di chês altris materiis. Un proviodiment duncje
che al somee fat su misure pe situazion de lenghe asturiane. Il
ricognossiment però nol rivarà in automatic, ma al à di jessi
domandât de comunitât autonome interessade.
Font:
Asturias
24,
03/02/15


text:
Lussie, in bande di jê, ancjemò cuntune sgraçade di sbrume di zucar sot il nâs, no rive adore nancje a spostâsi. L’amie si volte viers di jê: un bugnon bocon tant che un miluç i ven sù pal cuel, planc. Pene sot il barbuç, la piel no ten bot e si spache, butant fûr une porcarie gropolose e blanchice, lustre di spudacj. I voi de frute, scocolâts, al somee che a vedin voie di saltâ fûr de muse. L’impast al sbrisse su la piel: une sorte di madracat, ruspi di robe mastiade, si strissine lontan de cjar.
Par sgrifignâ, e pense, al bastarà un piçut.
Sandrine si scrofe jù denant di un marcjadant di massarie.
Lu steve cjalant, tant che al jere daûr a taiâ une latine cuntun curtissat, e un agagn i à sdrumât il stomi.
Pôc dopo, il grum si slontane, lassant une sie di mierde.
Par meti adun il so, i coventin mês: al à cristai come furmiis slusintis, al nas di jerbis che aromai no si cjatin cuasi plui.
Il dolç al tache, e pense, al da indaûr il frut ae panze
Luca invezit ‘nd à mangjadis dôs e il slambri inte panze al è larc tant che une man.
Desenis di fritulis, mastiadis o cuasi digjeridis, a sdrumin i stomis e vuastin la piel.
A van dutis intune sole direzion, uciei viers la lôr Vierte.
Lagrimons di contentece a sgriin une muse strassomeade de matetât.
No ‘nd à mai podûts vê, ma cumò, e spere, i fruts vignaran ducj li di jê.


text:
I efiets de sentence dal tribunâl costituzionâl sul gnûf Statût di autonomie de Catalogne, che e à declarât incostituzionâi 14 ponts dal Statût e a ‘nd à riviodûts al ribàs altris 27, no si son fats spietâ. Cun di fat, ai 10 di Lui plui di un milion di personis al à sfilât pes stradis di Barcelone par protestâ cuintri de decision dai judiçs spagnûi. Ae manifestazion, clamade dongje dal Òmnium Cultural, a àn dât la lôr poie ancje se cun acents diviers ducj i partîts catalans, fale la diestre spagnoliste. Iniziativis di proteste a son stadis inmaneadis ancje des comunitâts catalanis ator pal mont, intant che manifestazions di solidarietât a son rivadis di altris nazionalitâts minorizadis europeanis. La sentence e à ancje dât un colp ae aleance che e ten sù il guvier catalan: cun di fat i socialiscj catalans (PSC) a àn domandât a chei spagnûi (PSOE) di superâ lis boçaduris dal tribunâl costituzionâl par mieç di une schirie di acuardis direts jenfri Madrid e Barcelone; ICV-EUiA e à dite che la uniche strade pussibile e je chê di sburtâ par permeti ai catalans di esercitâ il dirit di autodeterminazion; intant che ERC e à dât par sierade la aleance cumò in vore par cjapâ la strade de indipendence de Catalogne. Par CiU, il principâl partît di oposizion, il pat costituzionâl al è stât crevât e i spiete dome ai catalans di sielzi il lôr avignî cence limitazions imponudis di altris.
Il cambiament domandât di CiU, dut câs nol rivarà par mieç de leç di iniziative popolâr par inviâ un referendum su la indipendence. Cun di fat, la propueste par lâ ta cheste direzion e je stade boçade daspò che il consei pes garanziis statutariis le à judicade fûr des competencis dal statût di autonomie. Cundut che il parê nol fos vincolant, CiU e ICV a àn gjavât ae propueste la poie che i vevin dât sul imprin.
Font: VilaWeb, 10-17/06/10; Avui, 10-11/06/10; Món Divers, 13/07/10


text:
Intant
di une cerimonie che si è tignude sul prin tacâ dal mês di Avost,
Vuokkiniemi / Voknavolok e je stade proclamade capitâl ugrofiniche
de culture pal 2017. E jere la seconde volte che la citât de Carelie
russe e partecipave ae competizion e, cheste volte, la jurie le à
sielzude intal confront finâl cun Kuhmo e Sippola. La manifestazion
e je une ocasion par svilupâ e infuartî i leams tra lis diviersis
comunitâts che a fevelin lenghis ugrofinichis. Cheste famee e cjape
dentri popolazions rapresentadis di un stât indipendent tant che
Ongjarie, Finlande e Estonie, comunitâts plui piçulis logadis pe
plui part dentri de Federazion Russe tant che udmurts, morvins e
mari, o nazionalitâts dividudis tra plui stâts come i sami (che la
lôr tiere e je cjapade dentri di Norvegje, Svezie, Finlande e
Federazion Russe) e i stes carelians (Finlande e Federazion Russe).
Font:
Uralic,
05/08/16


text:
Un puestut par fevelâ de mê grande passion di simpri, la archeologjie, ma no dome...
martedì 30 novembre 2010
Baste!
2 commenti:
- flavio ha detto...
-
La mancjanze di manutenzion e à puartât a chest disdrumament, e al "rumôr" al è stàt sintût par dut al mont. Ancje a Aquilee a sucet di anoruns che mancje une organiche e costant manutenzion des struturis antighis mitudis ae lûs; domo che a van in malore cence fâ rumor e cence che nissun a disi nje, nè domandi cont. A Pompei como a Aquilee.
- 17 dicembre 2010 09:24
- ninine ha detto...
-
Mandi Flavio, o soi dacuardi, chest al è dome un esempli di cemût che e ven tratade la culture in Italie, segn di aretratece e ignorance che nus fâs cognossi in dut il mont.
Se o pensìn che grant part dal patrimoni talian al è tignû su dome daûr dal impegn dai volontaris, che i archeolics a son considerâts come "categorie disocupade croniche, o vin za dit dut.
Graciis par jessi passât di ca!
Maman!
- 18 dicembre 2010 23:04


text:
Di tantis bandis si fâs za fieste (o si cjape za pôre) pe indipendence catalane come se e fos za concuistade.
In realtât la indipendence no je cussì dongje, e forsit nancje no rivarà.
La int indipendentiste
Fin a pôcs agns indaûr la percentuâl stabile di chei che si declaravin indipendentiscj e jere dal 20%, e podeve cressi in moments particolârs (in gjenar prepotencis o indisponibilitâts a tratâ dal guvier di Madrid) fin al 30%. Si à di notâ che une robe al è dî di jessi indipendentist, une robe al è votâ pardabon pe indipendence a un referendum.
Lis organizazions indipendentistis a son une vore eficientis e visibilis, e a puedin dâ une impression di maiorance indipendentiste in Catalogne, che però, fin cumò no je stade reâl.
La rapresentance nazionaliste
I partîts nazionaliscj, che a àn tra i prins ponts dal program la autodeterminazion de nazion catalane, che a sedin in coalizion o che a sedin dividûts, àn simpri cjapât la maiorance assolude dai rapresentants tal parlament regjonâl catalan: dal 2006 incà si pues calcolâ che a vessin 86 deputâts su 135. Chei che a considerin i ultins risultâts “cence precedents”, no àn let i precedents.
Al è di dî, però, che tal nazionalisim catalan a jerin e a son sedi posizions indipendentistis che autonomistis.
Il zûc dai partîts nazionaliscj in Catalogne
Diviers episodis e dinamichis a àn dimostrât che, fin tai ultins agns, i doi partîts nazionaliscj principâi (CiU e ERC) a declaravin simpri cun plui fuarce di jessi indipendentiscj par dimostrâ fuarce cul eletorât, ma tai fats a jerin autonomiscj e a menaçavin la indipendence, cence cirî di otignîle, dome par vê plui autonomie: in particolâr CiU, cui siei parlamentârs a Madrid, e à simpri sostignût i guviers di diestre spagnole dal PPE.
La dinamiche de convenience nazionalisim catalan/nazionalisim spagnûl
La tension tra nazionalisim catalan e nazionalisim spagnûl ur convignive a ducj: i partîts spagnûi a cjapavin plui supuart dal lôr eletorât in Spagne, parcè che si impegnavin par difindi la unitât nazionâl, i partîts catalans a cjapavin plui supuart dal eletorât catalan parcè che si impegnavin par difindi i interès locâi.
La mancjance di diference politiche reâl tra sorestants spagnûi e sorestants catalans
Di là de identificazion intune nazion o intune altre, la classe politiche catalane, in particolâr chê che e à aministrât par plui timp la Catalogne (CiU), no à fat sieltis strategjichis diferentis di chês spagnolis: par altri e je responsabile, in scjale locâl, de stesse speculazion edilizie che e à fiscât il teritori e determinât la situazion specifiche de crisi economiche spagnole e catalane. Diviers esponents di CiU a son stâts protagoniscj di scandui di coruzion, compagn che i lôr coleghis popolârs o socialiscj di altris bandis di Spagne.
La roture dai ecuilibris
La crisi economiche e la reazion incentradore tipiche di ducj i stâts nazionâi europeans e à puartât il guvier spagnûl a no acetâ lis domandis catalanis di mantignî tal lôr teritori plui fonts derivâts des tassis e duncje il conflit al è cressût, ancje par vie che i convignive sedi a Madrid che a Barcelone distrai la atenzion di chês che a jerin lis responsabilitâts specifichis reâls de crisi locâl (spagnole e catalane).
In cheste tension però, il guvier di Madrid, cun president Rajoy, al à esagjerât te sô rigjiditât, e il zûc de convenience nazionalisim catalan/nazionalisim spagnûl i è scjampât di man, convincint il president de Catalogne Mas, nazionalist moderât e autonomist, a poiâsi e a poiâ lis posizions indipendentistis.
Lis prospetivis, in ogni câs positivis
La evoluzion de situazion cumò e je in man a Madrid, devant di cualchi ricognossiment formâl a nivel identitari e autonomic e soredut devant di une incressite di disponibilitât economiche concedude dal stât ae regjon, l’indipendentisim catalan al calarès di gnûf ai nivei tradizionâi. Lis pressions internazionâls pe unitât de Spagne no puedin vê nissun efiet su la Catalogne, ma a puedin vê efiets sul guvier di Rajoy, che di fat si è za cjapât une tirade di orelis di Aznar, so predecessôr.
Invezit se e continuàs la rigjiditât di Madrid, l’indipendentisim catalan al rivarès a une maiorance simpri plui largje.
In dutis dôs lis eventualitâts al sarès un risultât positîf: l’indebilîsi di un stât nazionâl european, sperant che ancje ducj chei altri si indebilissin passant i lôr podês ai teritoris e a une gnove Europe democratiche.
Subscribe to: Posts (Atom)


text:
La
UNESCO e à decidût di cjapâ dentri intal so Archivi de memorie dal
mont ancje i tratâts jenfri la Russie zariste e i sami Skolt là che
si ricognossevin i dirits antîcs di cheste comunitât su la tiere e
su la aghe e là che si ur garantive ancje libertât di pescje e di
arlevament. Si trate di documents che a van dal 1601 al 1775, ma che
a confermin dirits ricognossûts za di prime. La part plui antighe
dai documents, di fat, e je lade pierdude intal 1859 intant de vuere
jenfri Russie e Svezie. I tratâts a son cumò conservâts intal
centri culturâl sami di Aanaar / Inari in Finlande. L’Archivi
UNESCO al ten dentri i documents judicâts fondamentâi pe storie dal
mont che, in dì di vuê, a son plui o mancul 340. Pe presidente dal
Parlament sami de Finlande, Tiina Sanila-Aikio, la sielte de UNESCO e
rapresente un ricognossiment dai dirits di cheste comunitât native e
de sô capacitât di difindiju intai secui a dilunc.
Font:
Barents Observer,
13/10/15


text:
Lis
aministrazions locâls galesis a son clamadis de normative a slargjâ
lis ativitâts par galês intal cjamp sportîf e tal timp libar, ma
dispès no rispietin chescj oblics. Al è il câs dai cors par nadâ
là che plui de metât dai comuns dal Gales al ufrìs lis lezions
dome par inglês. A denunciâ cheste situazion e je la organizazion
Cymdeithas yr Iaith Gymraeg
che e invide la comissarie pe lenghe galese a inviâ une inchieste
uficiâl par vê un cuadri plui in detai de situazion e par meti in
vore lis azions che a coventin par fâ rispietâ la leç.
Font:
Local Gov,
06/06/16


text:
Il guvier scozês al à stanziât un altri milion e mieç di euros par vierzi gnovis scuelis cul gaelic tant che lenghe di insegnament. I bêçs a coventaran, in particolâr, par doi istitûts scolastics che a saran logâts a Port Rìgh / Portree, su la isule di Skye (par gaelic: An t-Eilean Sgitheanach), e a An Gearasdan / Fort William, su lis Highlands. Investî inte educazion e je sante scugne – al à dite il ministri scozês pe culture, Mike Russell – se si vûl che lis gnovis gjenerazions a fevelin ancje par gaelic. Si trate di stanziaments che a vegnin incuintri al aument de domande par scuelis là che il gaelic al sedi doprât tant che lenghe veicolâr pal insegnament. O volìn garantî ai gjenitôrs e ai fruts che a podaran lâ indenant a sielzi l’insegnament par gaelic – al à zontât Russell – parcè che a saran simpri avonde scuelis che a ufrissin chest servizi.
Font: BBC Scotland, 25/08/09